Ballerup Kommune

Miljøgodkendelse nødstrømsanlæg CPH3

Indhold

[1 Indledning 3](#_Toc76108164)

[2 Myndighed 4](#_Toc76108165)

[3 Afgørelse og vilkår 4](#_Toc76108166)

[3.1 Vilkår for miljøgodkendelsen 4](#_Toc76108167)

[4 Vurdering og begrundelse 18](#_Toc76108168)

[4.1 Begrundelse for afgørelse 18](#_Toc76108169)

[4.2 Vurdering 19](#_Toc76108170)

[4.3 Udtalelser/høringssvar 48](#_Toc76108171)

[5 Forholdet til loven 48](#_Toc76108172)

[5.1 Lovgrundlag 48](#_Toc76108173)

[5.2 Øvrige gældende godkendelser og påbud 50](#_Toc76108174)

[5.3 Tilsyn med virksomheden 51](#_Toc76108175)

[5.4 Offentliggørelse og klagevejledning 51](#_Toc76108176)

[5.5 Liste over modtagere af kopi af afgørelsen 52](#_Toc76108177)

Bilag

[Bilag A Ansøgning om miljøgodkendelse](#_Toc76108178)

[Bilag B Kort over virksomhedens beliggenhed i 1:25.000](#_Toc76108179)

[Bilag C Virksomhedens omgivelser (temakort)](#_Toc76108180)

[Bilag D Oversigt over boringer i området](#_Toc76108181)

[Bilag E Testprogram for nødgeneratorer](#_Toc76108182)

[Bilag F Lovgrundlag – Referenceliste](#_Toc76108183)

# Indledning

Interxion ønsker at opføre et datacenter på et erhvervsareal på Industriparken 24 i Ballerup Kommune, CVR-nr. 39470314, P-nr. 1026185587. Projektområdet er på i alt ca. 46.000 m² og omfatter ejendommen matrikel 18a, Ballerup by, Ballerup. Inden for projektområdet ønsker Interxion at opføre tre nye datahaller, med tilhørende anlæg.

Nybyggeriet består af tre identiske datahaller (CPH3, CPH4 og CPH5), hvor hver bygning er ca. 14.000 etagekvadratmeter fordelt på 3 etager med en grundgeometri på ca. 72 m x 65 m og en totalhøjde på ca. 24 m. Herudover etableres en mindre sekundær bygning i en etage med et samlet bruttoareal på ca. 650 m², som indeholder en transformerstation.

I hver bygning udgør 0. – 2. etage selve datacentret med datahaller, der rummer computerservere, bearbejdning og distribution af data. Omkring selve datacentret er der en fordelingsgang med adgang til diverse teknikrum, elevator, trappeopgange, toiletter mm.

På taget af hver bygning etableres der nødstrøms- og køleanlæg. Der etableres 23 stk. chillers, 21 stk. frikølere og 14 stk. 4,92 MWth nødstrømsgeneratorer pr. bygning. Det nævnte udstyr står på en stålplatform, som bliver inddækket med støjskærme langs facaden.

Ved hver bygning etableres et oplag af diesel som brændstof til nødgeneratorerne. Hovedtankanlægget udgøres af 4 x 80 m³ og 2 x 40 m³ nedgravede dobbeltvæggede stål-dieseltanke med en samlet kapacitet på 400 m³ eller ca. 320 tons, hvilket giver i alt ca. 960 tons for hele datacenteret. Udenfor bygningerne etableres der påfyldningspladser (2 stk. per bygning) hvorfra tankvogne kan fylde diesel på de nedgravede tanke. Påfyldningspladserne indrettes med en tæt belægning med fald mod et afløb, hvor der er tilslutning til regnvandssystemet gennem en olieudskiller og med mulighed for at indbygge en magasinbrønd. I bygningen er der indrettet et pumperum til overførelse af diesel fra de nedgravede tanke til generatorernes dagtanke.

El til datacentrets drift sker via anlæggets *transformerstation*, samt fra *nødstrømsanlægget* ved udfald på elnettet. Da der er en høj grad af forsyningssikkerhed af strøm i Danmark, forventes *nødstrømsanlægget* kun sjældent at være i drift. Ud fra historiske data for forsyningssikkerheden forventes således drift af alle generatorer samtidig, som følge af udfald på det overordnede elnet, maksimalt at vare 8 timer, omkring én gang hver 10. år eller mindre.

Der gives miljøgodkendelse til drift for de ansøgte test- og vedligeholdelsesperioder samt drift i det omfang nøddrift kræver det. Den daglige drift vil derimod bestå af løbende test- og vedligehold af anlægget, så det sikres, at anlægget altid er klar til at opstarte som nøddriftsanlæg. For at mindske gener fra anlæggets daglige drift begrænses test- og vedligeholdelsesaktiviteter til at må udføres på hverdage kl. 7-18 og kun for én bygning ad gangen. Gener fra anlægget består af støj og emissioner fra nødgeneratorer, når disse er i drift.

Ballerup Kommune har den 21. august 2020 truffet afgørelse om, at der ikke er VVM-pligt for etablering af datacenter med nødstrømsanlæg.

Samtidig med denne afgørelse er der truffet afgørelse om, at virksomheden ikke skal lave en basistilstandsrapport. Begrundelsen fremgår af afsnit 4.2.2.

Ansøgningsmaterialet kan ses i bilag A.

# Myndighed

Ballerup Kommune er godkendelses- og tilsynsmyndighed for de aktiviteter, som denne godkendelse omfatter.

# Afgørelse og vilkår

På grundlag af oplysningerne i Bilag A, ansøgning om miljøgodkendelse, godkender Ballerup Kommune hermed Interxions nødstrømsanlæg for bygningerne CPH3, CPH4 og CPH5. Selve datacenteret er ikke godkendelsespligtigt i sig selv og er ikke teknisk eller forureningsmæssigt forbundet med nødstrømsanlægget. Det er derfor kun nødstrømsanlægget og de aktiviteter, der er teknisk og forureningsmæssigt forbundet hermed, der er omfattet af denne godkendelse.

Miljøgodkendelsen meddeles i henhold til § 33, stk. 1, i miljøbeskyttelsesloven.

Godkendelsen gives på vilkårene i afsnit 3.1, der som udgangspunkt er retsbeskyttede i en periode på 8 år fra godkendelsens dato. Godkendelsen tages dog op til revurdering i overensstemmelse med reglerne i miljøbeskyttelseslovens § 41a, stk. 2 og 3, herunder når EU-Kommissionen har offentliggjort en BAT-konklusion i EU-Tidende, der vedrører virksomhedens listepunkt.

Afgørelse om basistilstandsrapport

Efter godkendelsesbekendtgørelsens § 43, stk. 1 jf. § 14, stk. 1 og 2 træffer Ballerup Kommune desuden afgørelse om, at virksomheden ikke skal udarbejde basistilstandsrapport i forbindelse med godkendelse, jf. miljøbeskyttelseslovens § 33. Begrundelsen for ikke at udarbejde basistilstandsrapport er angivet i vurderingsafsnittet (afsnit 4.2.2) vedrørende jord og grundvand.

I afgørelsen er anvendt populærnavne for love og bekendtgørelser. En samlet oversigt fremgår af Bilag D.

## Vilkår for miljøgodkendelsen

### Generelle forhold

Vilkår Godkendelsen skal være tilgængelig på virksomheden. Alle relevante personer skal kende godkendelsens indhold.

Vilkår Tilsynsmyndigheden skal orienteres om følgende forhold:

Ejerskifte af virksomheden

Hel eller delvis udskiftning af driftsherre

* Indstilling af driften af virksomheden for en periode længere end 6 måneder.

Orienteringen skal være skriftlig og fremsendes senest fire uger efter offentliggørelse af ændringen (ejerskifte, driftsherreforhold) eller beslutningen om ændringen (indstilling).

Vilkår Tilsynsmyndigheden skal straks underrettes, hvis vilkårene i denne godkendelse ikke overholdes.

Hvis overskridelser af vilkår eller andre driftsforstyrrelser eller uheld medfører umiddelbar fare for menneskers sundhed, eller i betydeligt omfang truer med at påvirke miljøet negativt, skal driften af anlægget i relevant omfang indstilles.

Virksomheden skal straks træffe de nødvendige foranstaltninger til sikring af, at vilkårene igen overholdes.

Vilkår Første gang anlægget tages i drift skal tilsynsmyndigheden underrettes herom. Indberetning skal ske skriftlig senest 14 dage efter anlægget er taget i drift.

Hvis bygningerne CPH3, CPH4 og CPH5 tages i drift på forskellige tidspunkter, skal indberetning ske senest 14 dage efter den enkelte bygning er taget i drift.

Vilkår Når anlægget kører nødstrømsdrift, skal tilsynsmyndigheden orienteres om dette. Tilsynsmyndigheden skal orienteres igen efter endt nøddrift. Orientering skal ske hurtigst muligt og senest den efterfølgende hverdag efter start eller stop af nøddrift.

Vilkår Virksomheden skal udarbejde en beredskabsplan der sættes i værk ved opstart af nøddrift. Beredskabsplanen skal efter forlangende fremvises eller fremsendes til tilsynsmyndigheden.

Hvis nøddriften forventes at overstige 8 timer, skal beredskabsplanen omfatte retningslinjer og tiltag for kontakt til og orientering af nabovirksomheder og nærmeste berørte naboer, der er beliggende nedvinds nødstrømsanlægget. Tilsynsmyndigheden skal orienteres straks, hvis nøddriften forventes at overstige 8 timer.

### Indretning og drift

Vilkår Nødstrømsanlægget skal indrettes og drives i overensstemmelse med de oplysninger der er givet i ansøgning om miljøgodkendelse, medmindre andet fremgår af vilkårene i denne godkendelse.

Vilkår Anlægget må være i drift i de ansøgte test- og vedligeholdelsesperioder og i det omfang nøddrift kræver det.

Test- og vedligeholdelsesaktiviteter på anlægget må kun ske i følgende tidsrum, og for én bygning ad gangen:

Hverdage kl. 7 til 18.

### Luftforurening

Vilkår Den årlige driftstid må ikke overstige 500 timer pr. generator målt som et gennemsnit over en periode på tre sammenhængende kalenderår.

Vilkår Hvis der optræder fejl på en motor, skal motoren straks standses, og fejlen udbedres.

Vilkår Opstarts- og nedlukningsperioder for generatorer skal holdes så korte som muligt.

#### Støv

Vilkår Virksomheden må ikke give anledning til væsentlige diffuse støvgener uden for virksomhedens område. Tilsynsmyndigheden vurderer, om generne er væsentlige.

#### Afkasthøjder og luftmængder

Vilkår Afkasthøjder og luftmængder i afkast skal overholde de værdier, der er anført her:

|  |  |  |
| --- | --- | --- |
| **Afkast fra** | **Min. afkasthøjde (m)** | **Maks. luftmængde (Nm³/time)** |
| Generatorer | 30 | 10.469  (v. O₂-% på 11,21) |

Afkasthøjde fra generatorer skal være 30 m over terræn. Maks. luftmængde gælder både ved nøddrift samt test- og vedligeholdelsesaktiviteter.

#### Emissionsgrænser

Vilkår Emissionen af stofferne må ikke overskride de anførte grænseværdier, målt som timemiddelværdier, ved 100 % belastning.

|  |  |  |
| --- | --- | --- |
| **Afkast fra** | **Stof** | **Emissionsgrænse  (enhed)** |
| Generatorer | NOX | 2.000 mg/Nm³ |
|  | CO | 650 mg/Nm³ |
|  | Støv (totalstøv) | 50 mg/Nm³ |

Grænseværdierne gælder både ved nøddrift samt test- og vedligeholdelsesaktiviteter.

En emissionsgrænse udtrykker det maksimalt tilladelige indhold af stoffet i den luft, virksomheden udsender gennem et afkast i en veldefineret kontrolperiode. Referencetilstand (0 ◦C, 101,3 kPa, tør gas, 5 % O₂).

Vilkår I afkast, hvor der er fastsat en emissionsgrænse, skal der være etableret målesteder med indretning og placering som anført i MEL-22 Kvalitet i Emissionsmålinger (Miljøstyrelsens anbefalede metoder, der findes på hjemmesiden for Miljøstyrelsens Referencelaboratorium for måling af emissioner til luften: www.ref-lab.dk). Målestederne skal være placeret, sådan at det sikres, at de fastsatte emissionsgrænseværdier kan dokumenteres overholdt.

#### Immissionskoncentration

Vilkår Virksomhedens bidrag til luftforureningen i omgivelserne (immissionskoncentrationen) må ikke overskride de angivne grænseværdier (herunder B-værdier):

|  |  |  |  |
| --- | --- | --- | --- |
| **Stof (mg/m³)** | **B-værdi 1)** | **8-times  middelværdi 1) 2)** | **15-minutters  middelværdi 3)** |
| CO | 1 | 23 | 117 |
| NO₂ | 0,125 | 0,96 | 1,91 |
| SO₂ | 0,250 | 1,3 | 2,7 |
| Støv (PM10) | 0,08 |  |  |

1) Grænseværdien gælder, når anlægget udfører test- og vedligeholdelsesaktiviteter. B-værdierne gælder ikke, for de dele af anlægget, der er i drift som nødstrømsanlæg som følge af udfald på den offentlige elforsyning.

2) Målt eller udregnet i forhold til en referenceperiode på otte timers tidsvægtet gennemsnitseksponering.

3) Grænseværdi for kortvarig eksponering. Værdierne gælder for en eksponeringsperiode på 15 minutter. Grænseværdien gælder for alle driftsforhold, dvs. både når anlægget udfører test- og vedligeholdelsesaktiviteter samt er i nøddrift.

En B-værdi udtrykker virksomhedens maksimalt tilladelige bidrag af stoffet i luften uden for virksomhedens område. B-værdien gælder i alle højder, hvor mennesker kan blive udsat for den forurenede luft.

#### Kontrol af luftforurening

Vilkår Virksomheden skal inden 6 måneder, efter at godkendelsen er taget i brug, gennem målinger dokumentere, at grænseværdierne i Vilkår 13, Vilkår 14 og Vilkår 16 er overholdt.

Hvis bygningerne CPH3, CPH4 og CPH5 tages i drift på forskellige tidspunkter, skal dokumentationen fremsendes inden 6 måneder efter at den enkelte bygning er taget i drift.

Dokumentationen skal inden 3 måneder efter at målingerne er gennemført, sendes til tilsynsmyndigheden sammen med oplysninger om driftsforholdene under målingen. Dokumentationen skal efter forlangende fremsendes både i papirformat og digitalt.

Vilkår Dokumentation for præstationskontrol af CO målinger udført i ét kalenderår skal sammen med årsrapporten for kalenderåret sendes til tilsynsmyndigheden sammen med oplysninger om driftsforholdene under målingerne. Dokumentationen skal efter forlangende fremsendes både i papirformat og digitalt.

Vilkår Tilsynsmyndigheden kan bestemme, at virksomheden skal dokumentere, at grænseværdierne i Vilkår 13, Vilkår 14 og Vilkår 16 er overholdt. Kravet kan kun stilles én gang pr. kalenderår. Hvis emissionsgrænseværdierne ikke er overholdt, kan der dog kræves yderligere målinger.

Hvis der i det pågældende kalenderår allerede én gang er udført præstationskontrol for CO, jf. Vilkår 18, og målingen overholder emissionsgrænseværdien, kan der ikke kræves supplerende målinger af CO.

Dokumentationen skal senest 3 måneder efter, at kravet er fremsat, tilsendes tilsynsmyndigheden sammen med oplysninger om driftsforholdene under målingen. Dokumentationen skal efter forlangende fremsendes både i papirformat og digitalt.

Vilkår Tilsynsmyndigheden kan kræve, at virksomheden dokumenterer alle emissioner og alle støjkilder. Sammen med dokumentationen skal der foretages en vurdering af emissionernes og støjens påvirkning af det omgivende miljø, herunder sundhedspåvirkning af mennesker. Kravet kan kun stilles én gang pr. kalenderår.

Dokumentationen skal senest 3 måneder efter, at kravet er fremsat, tilsendes tilsynsmyndigheden sammen med oplysninger om driftsforholdene under målingen. Dokumentationen skal efter forlangende fremsendes både i papirformat og digitalt.

#### Krav til luftmåling

Vilkår Målingerne skal foretages som præstationsmålinger.

Der skal foretages 3 målinger af mindst 1 times varighed. Målingerne kan foretages samme dag.

Emissionsgrænsen anses for overholdt, når gennemsnittet af de 3 målinger er mindre end eller lig med grænseværdien.

Krav til luftmåling

Måling skal foretages, når virksomheden som minimum er i drift svarende til den driftssituation, der ligger til grund for testprogram for nødstrømsgeneratorer i ansøgning om miljøgodkendelse, jf. Bilag E. Tilsynsmyndigheden kan kræve, at der skal indgå supplerende driftsforhold ud over testprogrammet.

Målingerne skal udføres som akkrediteret teknisk prøvning, og målerapporterne skal udfærdiges som akkrediterede prøvningsrapporter. Målelaboratoriet skal være akkrediteret til bestemmelse af de aktuelle stoffer af Den Danske Akkreditering- og Metrologifond (DANAK) eller et tilsvarende akkrediteringsorgan, som er medunderskriver af EA’s multilaterale aftale om gensidig anerkendelse.

|  |  |
| --- | --- |
| **Stof** | **Analysemetode** |
| NOX | DS/EN 14792 (metodeblad MEL-03) |
| CO | DS/EN 15058 (metodeblad MEL-06) |
| Støv (totalstøv) | Metodeblad MEL-02 |

Dog kan andre analysemetoder benyttes, hvis tilsynsmyndigheden har accepteret dette. Detektionsgrænserne for analyserne må højst være 10% af grænseværdierne.

Generelle krav til kvalitet i emissionsmålinger, jf. metodeblade MEL-22, skal være overholdt.

Beregninger af immissionskoncentrationsbidraget skal ske ved OML-metoden. B-værdien anses for overholdt, når den højeste 99 % fraktil er mindre end eller lig med B-værdien.

OML rapporten skal suppleres med en redegørelse for inddata, herunder også bygningskorrektioner (både generelle og retningsafhængige) samt valg af variable som f.eks. ruhedslængde og terrænhældning. Minimumskrav til præsentation af beregningsresultater: Udskrift af inddata og OML-beregningsresultater med markering af virksomhedens skel. Grafisk fremstilling fra OML (kort over maksimale månedlige 99% fraktiler), med angivelse af virksomhedens skel og kilderne.

Kontrol af virksomhedens luftforurening skal gentages, når tilsynsmyndigheden finder det påkrævet.

Hvis vilkåret/ne er overholdt, kan der kun kræves én årlig dokumentation. Udgifterne hertil afholdes af virksomheden.

Luftvejledningen

Ovenstående dokumentation af virksomhedens luftforurening skal ske ved måling og beregning i overensstemmelse med gældende vejledning fra Miljøstyrelsen, p.t. nr. 2/2001.

### Støj

#### Støjgrænser

Vilkår Driften af virksomheden må ikke medføre, at virksomhedens samlede bidrag til støjbelastningen i naboområderne overstiger nedenstående støjgrænser. De angivne værdier for støjbelastningen er de ækvivalente, korrigerede lydniveauer i dB(A).

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Dag** | **Kl.** | **Reference-**  **tidsrum**  **(timer)** | **1**  **dB(A)** | **2**  **dB(A)** | **3**  **dB(A)** | **4**  **dB(A)** | **5**  **dB(A)** | **6**  **dB(A)** |
| Mandag- fredag | 07-18 | 8 | 70 | 60 | 55 | 50 | 45 | 40 |
| Lørdag | 07-14 | 7 | 70 | 60 | 55 | 50 | 45 | 40 |
| Lørdag | 14-18 | 4 | 70 | 60 | 45 | 45 | 40 | 35 |
| Søn- & helligdage | 07-18 | 8 | 70 | 60 | 45 | 45 | 40 | 35 |
| Alle dage | 18-22 | 1 | 70 | 60 | 45 | 45 | 40 | 35 |
| Alle dage | 22-07 | 0,5 | 70 | 60 | 40 | 40 | 35 | 35 |
| Maksimalværdi | 22-07 | - | - | - | 55 | 55 | 50 | 50 |

1 Erhvervs- og industriområder

2 Erhvervs- og industriområder med forbud mod generende virksomhed

3 Områder for blandet bolig- og erhvervsbebyggelse, centerområder (bykerne)

4 Etageboligområder

5 Boligområder for åben og lav boligbebyggelse

6 Offentligt tilgængelige rekreative områder i det åbne land og særlige naturområder

Områderne fremgår af Bilag C.

Støjgrænsen skal overholdes ved alle positioner i det betragtede område i 1½ m højde over terræn, herunder også i skel. Ved enkeltliggende boliger i det åbne land dog kun på udendørs opholdsarealer ved boligen. For bygninger med mere end én etage skal støjgrænsen desuden overholdes ved det mest støjbelastede punkt på vinduer og altaner på bygningsfacaden samt på evt. tagterrasser.

Lavfrekvent støj og infralyd

Driften af virksomheden må ikke medføre, at virksomhedens samlede bidrag til lavfrekvent støj eller infralyd i naboområderne overstiger nedenstående støjgrænser indendørs i bygninger. Støjgrænsen gælder for ækvivalentniveauet over et måletidsrum på 10 minutter, hvor støjen er kraftigst.

|  |  |  |  |
| --- | --- | --- | --- |
| **Anvendelse** | **Tidspunkt** | **A-vægtet lydtrykniveau**  **(10-160Hz), dB** | **G-vægtet infralydniveau dB** |
| Beboelsesrum og  lign. | kl. 07-18 | 25 | 85 |
| kl. 18-07 | 20 | 85 |
| Kontorer og lign.  støjfølsomme rum | Hele døgnet | 30 | 85 |
| Øvrige rum i  virksomheder | Hele døgnet | 35 | 90 |

Vibrationer

Vibrationer fra virksomheden må ikke overstige nedenstående støjgrænser i naboområderne.

|  |  |
| --- | --- |
| **Anvendelse** | **KB-vægtet accelerationsniveau, Llw i dB** |
| Boliger i boligområder (hele døgnet),  Boliger i blandet bolig/erhvervsområde kl. 18-7  Børneinstitutioner og lignende | 75 |
| Boliger i blandet bolig/erhvervsområde kl. 7-18  Kontorer, undervisningslokaler o.l. | 80 |
| Erhvervsbebyggelse | 85 |

#### Kontrol af støj, infralyd og vibrationer

Vilkår Virksomheden skal i forbindelse med ibrugtagning af godkendelsen dokumentere, at vilkåret for støj, jf. Vilkår 22, er overholdt. Dokumentation skal ske for de i ansøgningen beskrevne normale driftsforhold.

Dokumentationen skal være tilsynsmyndigheden i hænde senest 3 måneder efter, at aktiviteten er taget i brug. Dokumentationen skal indeholde oplysninger om driftsforholdene under målingen.

Vilkår Tilsynsmyndigheden kan bestemme, at virksomheden skal dokumentere, at vilkåret for støj, infralyd og vibrationer, jf. Vilkår 22, er overholdt.

Dokumentationen skal senest 3 måneder efter, at kravet er fremsat, tilsendes tilsynsmyndigheden sammen med oplysninger om driftsforholdene under målingen.

#### Krav til støjmåling

Vilkår Virksomhedens støj, infralyd og vibrationer skal dokumenteres ved måling og beregning efter gældende vejledninger fra Miljøstyrelsen, p.t. nr. 6/1984 om Måling af ekstern støj og nr. 5/1993 om Beregning af ekstern støj fra virksomheder samt orientering fra Miljøstyrelsen nr. 9/1997 om Lavfrekvent støj, infralyd og vibrationer i eksternt miljø. Beregningerne skal dokumenteres og rapporteres efter de relevante retningslinjer i kvalitetsbekendtgørelsen (Bilag 4).

Måling skal foretages, når virksomheden som minimum er i drift svarende til den driftssituation, der ligger til grund for støjredegørelsen i ansøgning om miljøgodkendelse. Tilsynsmyndigheden kan kræve, at der skal indgå supplerende driftsforhold ud over de aktiviteter, der er beskrevet i støjredegørelsen.

Måling af maksimalværdi skal foretages ved mindst 5 forekomster af den driftstilstand, der giver anledning til maksimalværdien, jf. vejledning nr. 6/1984, medmindre der er truffet anden aftale med tilsynsmyndigheden.

Målingerne/beregningerne skal udføres og rapporteres som ”Miljømåling – ekstern støj” af en enhed, som er optaget på Miljøstyrelsens liste over godkendte laboratorier.

Som en del af afrapporteringen skal vedlægges oplysninger om fremgangsmåden ved målingernes/beregningernes gennemførelse, støjkildernes art og placering, støjens karakter, kildestyrker, driftstider og kildehøjder for alle stationære støjkilder samt køreveje, kildestyrker og antal biler for alle mobile støjkilder.

Derudover skal afrapporteringen indeholde iso-kurver over støjudbredelsen omkring virksomheden med angivelse af grænseværdierne.

Støj-, infralyd- og vibrationsdokumentationen skal gentages, når tilsynsmyndigheden finder det påkrævet. Hvis støj-, infralyd- og vibrationsgrænserne er overholdt, kan der højest kræves én årlig bestemmelse. Udgifterne hertil afholdes af virksomheden.

#### Definition på overholdte støj-, infralyd- og vibrationsgrænser

Vilkår Støjgrænsen anses for overholdt, hvis målte eller beregnede værdier fratrukket den udvidede usikkerhed er mindre end eller lig med støjgrænserne. Målingernes og beregningernes udvidede usikkerhed fastsættes i overensstemmelse med Miljøstyrelsens anvisninger.

Grænserne for lavfrekvent støj, infralyd og vibrationer anses for overholdt, hvis de målte værdier er mindre end eller lig med de fastsatte grænser, jf. Vilkår 22.

### Jord og grundvand

#### Generelt

Vilkår Spild af råvarer, brændsler, olie og kemikalier skal straks opsamles. Der skal til enhver tid forefindes opsugningsmateriale på virksomheden. Alt opsamlet spild, inkl. opsugningsmateriale, skal bortskaffes efter kommunens anvisninger.

#### Oplag

Vilkår Tanke, siloer, rørføringer og samlinger skal være tætte og velegnede til opbevaring af den oplagrede/håndterede væske.

Vilkår Udendørs tanke, ventiler, studse og rørføringer skal være sikret mod påkørsel.

Vilkår Der skal være tæt belægning i alle fabriksbygninger. Afløb skal ske via spildevandssystemet.

Vilkår Hver generatorcontainer skal være forsynet med spildbakke, der kan opsamle det fulde volumen af smøreolie og glykol, der findes i motoren.

Vilkår Hver transformer i transformerbygning skal være forsynet med spildbakke, der kan opsamle det fulde volumen af transformerolie i transformeren, samt mindst 2 gange dette volumen af hensyn til påsprøjtet slukningsvand ved en eventuel brand.

Vilkår For at sikre, at der ikke sker spild fra spildbakker ved generatorer til omgivelserne, skal der ugentligt ske rundering på hele anlægget for at kontrollere, hvorvidt der er sket spild til spildbakker. Eventuelle spild, årsagen til spildet samt forebyggende tiltag for at undgå lignende spild registreres i journal.

Vilkår Dagtanke ved generatorerne skal udføres med dobbeltvæg og have niveauovervågning med automatisk alarm ved højt niveau og automatisk overfyldningssikring.

Vilkår Arealer for modtagelse af tankbiler med kemikalier og olieprodukter skal være forsynet med tæt belægning og fald væk fra ubefæstede arealer.

#### Påfyldning af tanke

Vilkår Påfyldning af nedgravede brændstoflagertanke skal foregå under opsyn af en medarbejder. Påfyldningsstuds skal være aflåst og placeret, så evt. spild opsamles.

Vilkår Arealer, hvor der påfyldes flydende brændstof, skal have en tæt belægning, der hælder mod et afløb, der er tilkoblet type 1 olieudskilleranlæg (sandfang, olieudskiller og prøvetagningsbrønd) med alarm for høj oliestand.

Tømning og drift af olieudskilleranlæg fremgår af den til enhver tid gældende tilslutningstilladelse for virksomheden[[1]](#footnote-2).

#### Vedligehold og kontrol af tæthed

Vilkår Virksomheden skal sikre, at opsamlingssteder og befæstede arealer med tæt belægning er i god vedligeholdelsesstand, dvs. at belægningen fremstår uden revner, lunker og andre skader og, at fugerne er hele og vedhæftende, og tilgængelige for visuel kontrol.

Opsamlingssteder og befæstede arealer skal kunne modstå de forurenende stoffer, som findes i og vil kunne frigives fra produkter og affald, der håndteres på arealet.

Vilkår Der skal på virksomheden foreligge skriftlige retningslinjer for inspektion, vedligeholdelse og rengøring af opsamlingsstederne samt befæstede arealer med tæt belægning.

Inspektion, vedligeholdelse og rengøring af opsamlingsstederne eller befæstede områder skal ske ved beskadigelse eller mistanke om utætheder af belægning og fuger, dog mindst én gang årligt. Utætheder skal udbedres så hurtigt som muligt, efter de er konstateret.

Vilkår Tilsynsmyndigheden kan kræve at dagtanke til diesel funktionsafprøves med henblik på at sikre, at tankene er tætte, samt at niveauovervågning, automatisk alarm og overfyldningssikring er funktionsdygtig. Kravet kan maksimalt stilles hvert 5. år pr. generator, medmindre der konstateres fejl.

Vilkår Nedgravede olieudskillere og brønde på spildevandssystemet/rørledninger/spildevandsledninger, skal til enhver tid være tætte, så der ikke kan ske udsivning.

Inden anlægget tages i brug skal der foretages tæthedsprøvning, jf. Vilkår 42. Dokumentation for tæthedsprøvningen fremsendes til tilsynsmyndigheden senest 4 uger efter virksomheden har modtaget resultatet af tæthedsprøvningen.

Vilkår Tilsynsmyndigheden kan kræve, at virksomheden skal kontrollere, at nedgravede rørføringer, olieudskillere, og brønde på spildevandssystemet er tætte. Kontrollen skal foretages senest 3 måneder efter, tilsynsmyndigheden har meddelt kravet. Tæthedskontrollen foretages efter aftale med tilsynsmyndigheden.

Tæthedskontrollen skal foretages af et uvildigt og dertil kvalificeret firma. Firmaets beskrivelse af hvordan tæthedsprøvningen er foretaget og resultatet skal sendes til tilsynsmyndigheden senest 1 måned efter, kontrollen har fundet sted. Konstateres der utætheder, skal dette dog straks meddeles til tilsynsmyndigheden, og lækagen skal udbedres snarest muligt. Tilsynsmyndigheden kan kræve yderligere tæthedskontrol. Der kan maksimalt kræves tæthedskontrol én gang hvert 5. år. Alle udgifter forbundet med kontrollen og evt. udbedringer betales af virksomheden.

#### Olieudskillere

Vilkår Olieudskilleranlæg skal være tilmeldt en tømningsordning. Tømningsfrekvenser og tømningsmængder skal registreres, jf. Vilkår 54. Hvis der er indhold af olie ved tømningen af en olieudskiller, skal fordelingen af vand- og oliefraktion registreres.

#### Monitering af jord og grundvand

Vilkår Etablering af boringer: Ved hver bygning etableres minimum to boringer placeret ved nedgravede tanke og olieudskiller. Boringerne etableres nedstrøms nedgravede tanke og olieudskillere og så vidt muligt i fyldlag i umiddelbar tilknytning til kilderne. Boringerne føres til minimum 1 m under bund af den installation, der undersøges, dog til maks. 6 m under terræn. Boringerne udføres som filtersatte boringer. Hvis der ikke træffes vand i forbindelse med etablering af boringen, kan filtersætning udelades.

Inden boringerne udføres, skal virksomheden for hver bygning fremsende et oplæg til placering af boringer til tilsynsmyndighedens accept. Boringsplacering skal angives på et kort hvor også nedgravede tanke, olieudskillere og påfyldningsplads angives.

Vilkår Vandprøver: Der skal moniteres på grundvandet fra de filtersatte boringer, der er udført jf. Vilkår 44. Første prøvetagning skal foretages senest 6 måneder efter ibrugtagning af drift af en ny bygning. Herefter skal prøvetagning ske hvert 5. år. Prøver skal udtages i 2. eller 3. kvartal. Vandprøverne skal analyseres for indhold af diesel.

Vilkår Jordprøver: Der skal moniteres på jordprøver ved nedgravede tanke og olieudskillere. Første prøveudtagning skal foretages senest 6 måneder efter ibrugtagning af drift i en ny bygning. Herefter skal prøvetagning ske hvert 10. år. Prøver skal udtages i 2. eller 3. kvartal. Boringen føres til 1 m under bund af den installation, der undersøges.

Fra boringerne skal der udtages jordprøver 0,2 m u.t., 0,5 m u.t. og derefter for hver halve meter indtil boringens bund. Der skal udføres PID-målinger på samtlige jordprøver. Jordprøverne skal analyseres for indhold af diesel.

Fra boringer ved nedgravede tanke og olieudskillere analyseres minimum to jordprøver fra hver boring, hvoraf den ene jordprøve altid skal være fra et niveau svarende til bund af nedgravede tanke eller bund af olieudskiller. Øvrige jordprøver til analyse udvælges på baggrund af PID-målinger og eventuelle andre observationer fra prøvetagningen.

Ved efterfølgende monitering udføres nye boringer så tæt på den oprindelige boring som muligt og føres til samme dybde. Boringerne skal GPS-indmåles og nummereres fortløbende.

Vilkår Vandprøver skal analyseres for diesel/kulbrinter efter metodeblad "M060 – miljøfremmede organiske stoffer i vand" fra Miljøstyrelsens referencelaboratorium for kemiske og mikrobiologiske miljøanalyser.

Vilkår Jordprøver skal analyseres for diesel/kulbrinter efter metodeblad "M047 – olie i jord" fra Miljøstyrelsens referencelaboratorium for kemiske og mikrobiologiske miljøanalyser.

#### Spild

Vilkår Ved ethvert spild/udslip af olie og kemikalier skal det straks sikres, at spildet stoppes og ikke spredes.

Ved spild/udslip til ubefæstet areal skal opgravning/oprensning af spildet påbegyndes straks.

Spild/udslip til befæstet areal skal opsamles straks og befæstelsen skal umiddelbart derefter rengøres effektivt med et miljøvenligt rensemiddel, så barrierens funktion opretholdes.

Der skal til enhver tid forefindes opsugningsmateriale på virksomheden til brug for begrænsning af spildudbredelsen. Alt opsamlet spild inkl. opsugningsmateriale skal bortskaffes straks som farligt affald.

Vilkår Spildlog

Der skal foretages en registrering af alle spild/udslip i en spildlog.

Spildloggen skal som minimum indeholde følgende oplysninger:

Hvilket produkt er spildt.

Hvornår er der spildt (dato).

Hvornår er spildet konstateret (dato).

Mængde der er spildt med angivelse af, hvordan mængden er opgjort.

Hvor der er spildt samt angivelse af hvad arealet er befæstet med.

Hvad der er igangsat af oprensning (herunder hvad der er gjort, for at hindre spredning af forureningen).

Årsag til spildet.

Detailkort over spildsted.

Ved spild på befæstet areal: Fotodokumentation for foretaget oprensning.

Ved spild på ubefæstet areal: Hvor meget jord er fjernet og hvortil er det disponeret.

Korrigerende tiltag til at sikre, at lignende spild fremadrettet kan undgås.

* Dokumentation for bortskaffelse af spild til godkendt modtager.

Spildlog og skal til hver en tid forefindes på virksomheden og skal til enhver tid være tilgængelig for tilsynsmyndigheden.

Vilkår Indberetning af spild

Alle spild/udslip af kemikalier på befæstet eller ubefæstet areal skal telefonisk eller skriftligt indberettes til tilsynsmyndigheden straks efter konstatering og senest på førstkommende hverdag efter konstatering. Senest 1 måned efter spildet skal der skriftligt til tilsynsmyndigheden fremsendes en rapport med angivelse af alle punkter i Vilkår 50.

### Indberetning/afrapportering

#### Eftersyn af anlæg

Vilkår Der skal føres journal over uheld og driftsforstyrrelser samt over reparationsarbejder og væsentlige aktiviteter, som kan have betydning miljøet. Hvis der registreres uheld eller driftsforstyrrelser skal der redegøres for hvilke tiltag, der er truffet, for at forebygge lignende hændelser fremadrettet.

Vilkår For vedligehold skal der føres journal med angivelse af:

Resultatet af funktionsafprøvninger af overvågningssystem til dieseltanke og dagtanke, jf. Vilkår 40.

Resultat af inspektioner og tæthedsprøvninger.

Dato for visuel kontrol for utætheder, revnedannelser og vedligeholdelsesstand af tætte belægninger samt dato for udbedringer af revner eller andre skader, jf. Vilkår 39.

* Resultat af inspektion, vedligeholdelse og rengøring af opsamlingsstederne eller befæstede områder, jf. Vilkår 39.

Vilkår Der skal desuden føres journal over:

Resultater af ugentlig rundering, jf. Vilkår 33.

Funktionstest af dagtanke, jf. Vilkår 40.

Hvis der konstateres spild, herunder spild til spildbakker, skal dette registreres, jf. Vilkår 50.

Tømningsfrekvenser og tømningsmængder fra olieudskillere. Hvis der er indhold af olie ved tømningen af en olieudskiller, skal fordelingen af vand- og oliefraktion angives, jf. Vilkår 43.

Resultat af moniteringsprøver fra grundvand og jord, jf. Vilkår 45 og Vilkår 46

#### Forbrug af råvarer og hjælpestoffer

Vilkår For hver generator skal der føres journal over:

Generatorens unikke nummer/ID.

Forbrug af olie.

Forbrug af mængde af brændsel samt brændslets svovlindhold.

Resultat af CO-overvågningen.

Løbende driftstimer. Det skal fremgå om der er tale om drift som følge af test- og vedligeholdelsesaktiviteter eller drift som nødstrømsanlæg.

Driftstimer opgjort som et løbende gennemsnit over tre sammenhængende kalenderår. I driftstimerne indgår summen af timer fra drift som følge af test- og vedligeholdelsesaktiviteter og drift som nødstrømsanlæg.

Antal opstarter, dels som følge af nøddrift, dels som følge af test- og vedligeholdelsesaktiviteter. Varighed af opstart- og nedlukningsperioder skal registreres.

* For nøddrift: Hvor lang tid og med hvilken belastning generatoren har kørt.

#### Opbevaring af journaler

Vilkår Journalerne skal være tilgængelige for og på forlangende indberettes til tilsynsmyndigheden.

Journalerne skal opbevares på virksomheden i mindst 5 år.

#### Årsindberetning

Vilkår Én gang om året skal virksomheden sende en opgørelse til tilsynsmyndigheden med følgende oplysninger for kalenderåret:

For hver generator:

Liste over samlet driftstid. Driftstiden skal opdeles dels på drift som nødstrømsanlæg dels på drift for test- og vedligeholdelsesaktiviteter.

Driftstimer opgjort som et løbende gennemsnit over tre sammenhængende kalenderår, jf. Vilkår 9.

* Resultat af CO præstationskontrol, jf. Vilkår 18.

For hver bygning:

Liste over samlet driftstid. Driftstiden skal opdeles dels på drift som nødstrømsanlæg dels på drift for test- og vedligeholdelsesaktiviteter.

Liste over antal af opstarter af generatorer. Antallet af opstarter opdeles dels på drift som nødstrømsanlæg dels på drift for test- og vedligeholdelsesaktiviteter.

Forbruget af diesel.

* Resultat af moniteringsprøver fra grundvand og jord, jf. Vilkår 45 og Vilkår 46.

Årsopgørelsen skal sendes til tilsynsmyndigheden senest den 1. marts det efterfølgende kalenderår.

### Ophør

Vilkår Ved ophør af aktiviteter, der er omfattet af bilag 1 til godkendelsesbekendtgørelsen, skal virksomheden senest fire uger efter helt eller delvist driftsophør anmelde dette til tilsynsmyndigheden med et oplæg til vurderingen af jorden og grundvandets forureningstilstand som følge af de pågældende aktiviteter, jf. § 38 k, stk. 1, i lov om forurenet jord. Vurderingen skal opfylde kravene i bilag 7 til godkendelsesbekendtgørelsen.

# Vurdering og begrundelse

## Begrundelse for afgørelse

BAT konklusioner for store fyringsanlæg (LCP) finder ikke anvendelse på nødstrømsanlægget, idet det enkelte fyringsanlæg (generator) har en indfyret termisk effekt mindre end 15 MW og de enkelte anlæg ikke er forbundet med en fælles skorsten.

Miljøkravene i bekendtgørelse om mellemstore fyringsanlæg (MCP) finder i princippet anvendelse på den enkelte generator, men da der er tale om et nødanlæg er emissionsgrænseværdierne for SO₂, NOX, støv og CO ikke gældende, ligesom reglerne for støj og luftemissioner ikke er gældende.

Ballerup Kommune har derfor vurderet BAT for anlægget i henhold til bilag 5 i godkendelsesbekendtgørelsen, jf. § 24, stk 3, og bekendtgørelse om mellemstore fyringsanlægs § 81, stk. 2. Der henvises til afsnit 4.2.2 i underafsnittet "Luftforurening" samt "Indberetning/rapportering", hvor forholdet til BAT er vurderet. Der er stillet en række vilkår til virksomhedens drift med ophæng i BAT. Virksomheden har desuden selv suppleret med en række tiltag, der vurderes at være BAT, og som er fastholdt i vilkår.

En række krav til virksomhedens drift er direkte bindende i henhold til dels bekendtgørelse om mellemstore fyringsanlæg og olietankbekendtgørelsen.

Driften af anlægget er kompliceret af anlæggets natur som "nødstrømsanlæg" og hvornår anlægget som sådan kan siges at være i normal drift. Det er vurderet, at anlæggets normale drift i al væsentlighed sker, når de enkelte nødstrømsanlæg *ikke* er i drift, dvs. at de enkelte nødstrømsanlæg under disse forhold kun er i drift under løbende test- og vedligeholdelsesaktiviteter. Under disse forhold kan anlægget overholde alle væsentlige miljøemissioner, herunder de vejledende støjgrænser samt B-værdier.

Som nødstrømsanlæg vil anlægget kun være i drift sjældent, da anlægget kun er beregnet til at køre ved udfald på den offentlige elforsyning. Længerevarende udfald er meget sjældne. På baggrund af historiske data for forsyningssikkerheden forventes længerevarende udfald kun at indtræffe ca. hvert 10. år eller mindre med en maksimal varighed på 8 timer. Under disse driftsbetingelser er det vurderet, at vejledende støjgrænser og B-værdier ikke skal overholdes. For drift under udfald på den overordnede elforsyning har Ballerup Kommune derfor fastsat en række vilkår for drift, der sikrer, at emissionerne under nøddrift løbende overvåges, registreres og kontrolleres. Formålet er bl.a. at kunne vurdere emissionernes art, virkninger og omfang, samt at vurdere emissionernes samlede risiko for påvirkning af miljøet og begrænse dem til et minimum.

Det er vurderet, at til- og frakørsel til virksomheden vil kunne ske uden væsentlige miljøgener for de omkringboende, idet til- og frakørsel af råvarer (diesel) er begrænset til ca. 20 leverancer pr. år.

Samlet set er det Ballerup Kommunes vurdering, at der med afgørelsens vilkår er truffet de fornødne foranstaltninger til at forebygge og begrænse forureningen ved anvendelse af BAT. Desuden vurderes, at virksomhedens drift i øvrigt kan ske uden at påføre omgivelserne forurening, som er uforenelig med hensynet til omgivelsernes sårbarhed og kvalitet.


## Vurdering

### Planforhold og beliggenhed

Projektområdet for datacenteret fremgår af Figur 4.1. Datacenterets projekterede bygninger er vist på Figur 4.2.



Figur . Oversigt over projektområdet.



Figur . Oversigt over de projekterede bygninger.

Projektområdet ligger inden for kommunens områdeklassificering og i et område med særlige drikkevandsinteresser (ODS). Arealet mod øst er V2 kortlagt efter Jordforureningsloven (matrikel 18ct Ballerup By, Ballerup).

Planforhold

Virksomheden er beliggende i erhvervsområdet omkring Industriparken og er omfattet af Lokalplan nr. 108. Kort over områdets planmæssige rammer fremgår af Bilag C.

Ballerup Kommune vurderer, at det ønskede projekt er i overensstemmelse med de overordnede formåls- og anvendelsesbestemmelser i lokalplan 108, §§ 1 og 3.

Der er meddelt dispensation for lokalplanens bestemmelser i forhold til projektets omfang og udformning.

Områder med risiko for oversvømmelse

Ifølge Ballerup Kommunes oversvømmelseskort ligger projektområdet uden for området udpeget som områder værende i risiko for oversvømmelser.

Drikkevandsinteresser

Projektområdet ligger i område med særlige drikkevandsinteresser (OSD), hvilket vil sige, at der skal tages særligt hensyn til grundvandet. Samtidig ligger projektområdet i et nitratfølsomt indvindingsområde (NFI). Projektområdet ligger i indvindingsopland til Islevbro Vandværk.

Naturbeskyttelsesinteresser

Projektet har medført et behov for at nedlægge et mindre § 3-beskyttet vandhul, hvilket har krævet en dispensation fra Naturbeskyttelseslovens § 3. Ballerup Kommune har den 13. juli 2020 meddelt dispensation til sløjfning af et vandhul efter § 3 i Naturbeskyttelsesloven med en række vilkår, der sikrer, at naturtilstanden ikke ændres, men forbedres på sigt.

Der er konstateret en række flagermusarter i træer i projektområdet. Der etableres afværgetiltag for at sikre, at projektet ikke skader eller på anden måde ødelægger området som levested for disse flagermus.

Der findes ikke § 3-beskyttede terrestriske naturtyper i umiddelbar nærhed af projektområdet. Den nærmeste er en § 3-beskyttet eng ca. 900 m syd for projektområdet. Denne er dog adskilt herfra af bebyggelse og S-togbane.

Ballerup Kommune har i afgørelse om ikke VVM-pligt den 21. august 2020 vurderet projektet i forhold til sikring af, at den økologiske funktionalitet opretholdes for beskyttede arter og at projektet ikke skader eller på anden måde ødelægger området som levested for beskyttede arter.

### Begrundelse for og bemærkninger til de enkelte vilkår

#### Generelle forhold

Det er i forbindelse med ansøgningen oplyst, at projektet omfatter opførelsen af tre nye datahaller med tilhørende anlæg. Opførelsen af den første bygning forventes afsluttet medio februar 2022. De resterende to bygninger opføres løbende herefter, så den samlede byggeperiode rækker frem til 2026.

Det fremgår af godkendelsesbekendtgørelsens § 32, stk. 1, at godkendelsesmyndigheden fastsætter en frist for udnyttelse af godkendelsen. Fristen for udnyttelse af godkendelsen til første bygning fastsættes til to år fra godkendelsens meddelelse. Fristen er fastsat, idet det er oplyst, at den første bygning forventes afsluttet i 2022.

Det fremgår af miljøbeskyttelseslovens § 36, at en godkendelse efter lovens § 33, stk. 1, der omfatter yderligere planlagte udvidelser eller ændringer, kan gives på betingelse af, at der i ansøgningen er tilstrækkelige oplysninger om de planlagte udvidelser eller ændringer til, at godkendelsesmyndigheden kan vurdere forureningsforholdene og fastsætte de nødvendige vilkår. Forureningsforholdene for de øvrige to bygninger er tilstrækkeligt oplyste i ansøgningen, og godkendelsen omfatter således vilkår for det samlede anlægs drift, dvs. alle tre planlagte bygninger.

Af godkendelsesbekendtgørelsens § 32, stk. 2, fremgår, at hvis en godkendelse indeholder tilladelse til at gennemføre planlagte udvidelser eller ændringer, fastsættes fristen til at udnytte denne del af godkendelsen inden for fem år fra godkendelsens meddelelse. På den baggrund fastsættes fristen for udnyttelse af godkendelsen for de to resterende bygninger til fem år fra godkendelsen meddeles.

Godkendelsen bortfalder, hvis den ikke har været udnyttet i tre på hinanden følgende år, jf. miljøbeskyttelseslovens § 78a. Godkendelsen bortfalder også, hvis der opstår kontinuitetsbrud, dvs. når driften er indstillet, og godkendelsen ikke har været udnyttet i 3 på hinanden følgende år, jf. miljøbeskyttelseslovens § 78a. Det gælder kun i forhold til det fuldstændige ophør af virksomheden eller en aktivitet, og f.eks. ikke i forhold til produktionsudsving som falder inden for rammerne af miljøgodkendelsen. For at undgå kontinuitetsbrud skal der udøves aktivitet, som er omfattet af godkendelsen, f.eks. test- og vedligeholdelsesaktiviteter.

Vilkår 1:Afgørelsen skal være tilgængelig på virksomheden og driftspersonalet skal være orienteret om godkendelsens indhold og vilkår, så det sikres at ansvarlige for driften er bekendte med virksomhedens miljøgodkendelse og sikrer at denne overholdes til enhver tid.

Vilkår 2: Der fastsættes vilkår om, at tilsynsmyndigheden skal orienteres, hvis der sker ejerskifte af virksomheden eller udskiftning af driftsherren. Dette er blandt andet for at fastlægge, om ejerskiftet eller udskiftning af driftsherre involverer personer eller selskaber, der er registeret af Miljøstyrelsen, jf. miljøbeskyttelseslovens § 40a og b. Hvis dette er tilfældet, kan tilsynsmyndigheden tilbagekalde godkendelsen eller fastsætte særlige vilkår, jf. miljøbeskyttelseslovens § 41d.

Baggrunden for at stille vilkår om, at virksomheden skal orientere tilsynsmyndigheden ved indstilling af driften i mere end 6 måneder skyldes, at det kan have betydning for planlægning af tilsyn og opkrævning af gebyrer.

Vilkår 3: Vilkåret er fastsat med udgangspunkt i godkendelsesbekendtgørelsens § 21, stk. 1 nr. 6. Vilkåret er fastsat for bilag 1-virksomheder og skal sikre, at driftsherren straks indberetter til tilsynsmyndigheden, når vilkår ikke overholdes.

Vilkår 4: Første gang anlægget tages i drift skal tilsynsmyndigheden underrettes herom. Indberetning skal ske skriftlig senest 14 dage efter anlægget er taget i drift. Hvis bygningerne CPH3, CPH4 og CPH5 tages i drift på forskellige tidspunkter, skal indberetning ske senest 14 dage efter den enkelte bygning er taget i drift. Indberetningen skal ske, så tilsynsmyndigheden er varslet herom, hvilket er relevant f.eks. hvis der modtages klager fra området.

Vilkår 5 og Vilkår 6: Når anlægget kører nødstrømsdrift, skal tilsynsmyndigheden (kommunen) orienteres herom hurtigst muligt, dog senest den efterfølgende hverdag efter opstart af nøddrift. Tilsynsmyndigheden orienteres tilsvarende efter endt nøddrift. Orientering af tilsynsmyndigheden er relevant, f.eks. hvis kommunen modtager klager over anlæggets drift fra naboer.

Ballerup Kommune har vurderet, at virksomheden skal udarbejde en beredskabsplan for alle nøddriftssituationer. Ballerup Kommune konstaterer, at tilsvarende krav stilles til andre sammenlignelige anlæg i Danmark. Beredskabsplanen skal bidrage til at sikre, at gener fra anlægget mindskes for naboer og nabovirksomheder. Beredskabsplanen skal sikre, at virksomheden løbende vurderer konsekvenserne ved driften (nøddrift) og iværksætter passende tiltag for at mindske gener. Beredskabsplanen bør indledes med en vurdering af, hvor lang tid strømudfaldet vil strække sig over samt andre relevante parametre. Hvis strømudfaldet vurderes at være længerevarende, kan relevante parametre f.eks. være vind- og vejrforhold o.l. Beredskabsplanen bør opstille de kritiske parametre, der skal indgå i vurderingen, samt ved hvilke betingelser, der skal overvejes en udfasning/neddrosling af kørsel med nødstrømsanlægget. Beredskabsplanen skal efter forlangende fremvises eller fremsendes til tilsynsmyndigheden. Tilsynsmyndigheden kan i relevant omfang stille krav til konkrete forhold, der skal indgå i beredskabsplanen.

Hvis nøddriften forventes at overstige 8 timer, skal beredskabsplanen omfatte retningslinjer og tiltag for kontakt til og orientering af nabovirksomheder og nærmeste berørte naboer, der er beliggende nedvinds nødstrømsanlægget. Tilsynsmyndigheden skal orienteres straks, hvis nøddriften forventes at overstige 8 timer.

#### Indretning og drift

Vilkår 7 Nødstrømsanlægget skal indrettes og drives i overensstemmelse med de oplysninger der er givet i ansøgning om miljøgodkendelse, medmindre andet fremgår af vilkårene i denne godkendelse.

Vilkår 8: Der er fastsat vilkår om tilladt driftstid for at sikre, at afgørelsen tydeligt definerer hvad virksomheden har godkendelse til og dermed, hvornår der vil være tale om en udvidelse af driftstiden, som udløser godkendelsespligt. En udvidelse af driftstiden vil altid udløse godkendelsespligt. Nødstrømsanlægget skal indrettes og drives i overensstemmelse de oplysninger der er givet i ansøgning om miljøgodkendelse, medmindre andet fremgår af vilkårene i denne godkendelse. Anlægget må være i drift i de ansøgte test- og vedligeholdelsesperioder og i det omfang nøddrift kræver det. Drift som hhv. "nødanlæg" og "test- og vedligeholdelsesaktiviteter" er beskrevet i nedenstående afsnit om luftforurening. Det er i ansøgningen oplyst, at test- og vedligeholdelsesaktiviteter sker på hverdage i tidsrummet kl. 7-18. Beregninger for støj fra test- og vedligeholdelsesaktiviteter er udført for én bygning ad gangen. Der er derfor stillet krav om, at test- og vedligeholdelsesaktiviteter kun må ske for én bygning ad gangen på hverdage i tidsrummet kl. 7-18.

#### Luftforurening

Der er i Vilkår 9 stillet krav om, at drift af generatorer ikke må overstige 500 timer om året udregnet som et løbende gennemsnit over en periode på tre sammenhængende kalenderår. Hvis anlægget eksempelvis tages i drift i løbet af 2021, kan det første gennemsnit af årlige driftstimer beregnes på baggrund af data fra den 1. januar 2022 og frem, og første gennemsnit af årlige driftstimer kan beregnes for kalenderårene 2022, 2023 og 2024. I summen af driftstimer skal indgå drift både fra nødstrømsdrift og drift som følge af test- og vedligeholdelsesaktiviteter.

Når diesel afbrændes i motorerne, vil der ske en emission af forurenende stoffer i form af forskellige forbrændingsgasser og partikler fra skorstenen på den enkelte generator. Ved normal forbrænding i motorerne vil der ikke udledes aerosoler eller væskedråber, men det er en mulighed, hvis der optræder fejl på en motor. Der er derfor i Vilkår 10 stillet krav om, at hvis der optræder fejl på en motor, skal motoren straks standses.

Diffuse udslip af støv er ikke omfattet af gældende Luftvejledning. For at undgå væsentlige gener fra diffuse udslip af støv, er der i Vilkår 12 stillet krav om at disse udslip skal begrænses.

Den væsentligste kilde til forurening fra nødstrømsanlægget er emission til luften i form af udstødning fra dieselmotorerne. Der findes rensningsteknologier for dieselmotorer, som kendes fra katalysatorer og partikelfiltre i biler, men disse teknologier anvendes sjældent på store dieselmotorer, som kun kører i nøddrift. Katalysatorer på store dieselmotorer som de aktuelle har så lang en opvarmningstid, at de reelt er virkningsløse en stor del af tiden ved de mest hyppige test- og vedligeholdelsesaktiviteter (månedlige 1-times Load Tests). Det er vurderet, at omkostningen til at etablere rensningsteknologi på udstødningen ikke står mål med den miljømæssige gevinst der kan opnås.

Ansøger har oplyst, at der ikke er kendskab til detaljerede målinger af emissionens udvikling fra en kold motor startes indtil emissionen finder et stabilt niveau ved driftstemperaturen. Baseret på opgivelser fundet ved litteratursøgning har ansøger vurderet, at koldstartsperioden er ganske kortvarig – få minutter. I koldstartsperioden må det forventes, at emissionen af CO og partikler er højere end ved stabil emission ved driftstemperaturen på grund af ufuldstændig forbrænding. Emissionen af NOX forventes at være lavere under koldstartsperioden end ved stabil emission ved driftstemperaturen, da NOX-dannelsen varierer med forbrændingstemperaturen (øges med øget temperatur). NOX emissionskoncentrationen forventes derfor at være størst når driftstemperaturen opnås. På baggrund af det nuværende vidensgrundlag er det ikke muligt at give mere præcise oplysninger om koldstartsperiodens varighed og forventede emissionskoncentrationer. Ballerup Kommune har stillet vilkår om, at opstarts- og nedlukningsperioder for generatorerne skal holdes så korte som muligt for at mindske utilsigtede emissioner under opstarter og nedlukninger, jf. Vilkår 11.

Ballerup Kommune vurderer, at en registrering af antallet af opstarter af generatorerne er nødvendig for at give en indikation af omfanget af opstarter- og nedlukninger, dels på baggrund af nøddrift, dels på baggrund af test- og vedligeholdelsesaktiviteter. Over tid vil registreringerne vise, om antallet af opstarter holdes på et stabilt niveau. Der er derfor i Vilkår 55 stillet krav om, at der for hver generator skal føres journal over antallet af opstarter, dels under nøddrift, dels under test- og vedligeholdelsesaktiviteter. For hver bygning skal antallet af opstarter fremsendes som en del af årsrapporten, jf. Vilkår 57.

##### Drift af nødstrømsanlæg som følge af udfald på den offentlige elforsyning

I henhold til Miljøstyrelsens vejledende udtalelser betragtes et nødanlæg som værende i drift fra det tidspunkt, hvor nødanlægget skal fungere som et nødanlæg, dvs. kunne sættes i drift i tilfælde af en nødsituation[[2]](#footnote-3). Kun hvis en virksomhed har to eller flere nye nødanlæg, der deler skorsten, betragtes anlægget (altså de nødanlæg, der deler skorsten) som ét nødanlæg. Da de enkelte generatorer på det ansøgte projekt ikke deler skorsten, betragtes hver enkelt generator som et separat nødanlæg.

BAT konklusioner for store fyringsanlæg (LCP) finder ikke anvendelse på nødstrømsanlægget, idet det enkelte fyringsanlæg (generator) har en indfyret termisk effekt mindre end 15 MW og de enkelte anlæg ikke er forbundet med en fælles skorsten. Af samme årsag er nødstrømsanlægget heller ikke omfattet af bekendtgørelse om store fyringsanlæg, jf. bekendtgørelsens § 3, stk. 3.

Nødstrømsanlægget er omfattet af bekendtgørelse om mellemstore fyringsanlæg. Miljøkravene i bekendtgørelsen om mellemstore fyringsanlæg finder i princippet anvendelse på den enkelte generator, men da der er tale om et nødanlæg, finder emissionsgrænseværdierne for SO₂, NOX, støv og CO ikke anvendelse, jf. bekendtgørelsens § 10. Dog skal emissioner af CO fra fyringsanlæg, der anvendes som nødanlæg, overvåges ved præstationskontrol, jf. bekendtgørelsens § 20. Kravet om præstationskontrol på nødanlæg stammer fra direktivet om mellemstore fyringsanlæg. Hverken i bekendtgørelsen eller i direktivet er der fastsat en emissionsgrænseværdi for CO. Bekendtgørelsens krav om måling af CO på nødanlæg er således et direktivbestemt krav. Kravet kan ikke fraviges og kravet retter sig mod det enkelte anlæg. Det vil sige, at virksomheden, der har 14 ens nødanlæg pr. bygning, ikke kan nøjes med at måle på udvalgte anlæg. Præstationskontrollen kan ikke erstattes af andre CO-målinger, f.eks. fra indregulering af anlægget. Miljøstyrelsen oplyser til Ballerup Kommune, at *"Direktivets krav om måling af CO har til formål at kortlægge CO-emissioner fra mellemstore fyringsanlæg, med henblik på vurdering af, om direktivet skal regulere CO med emissionsgrænseværdier"*. Der er ikke behov for at stille vilkår om præstationskontrol for CO i miljøgodkendelsen, da kravet er direkte bindende i henhold til bekendtgørelsens § 21.

I tilfælde af et længerevarende udfald på elnettet, hvor samtlige generatorer kører på samme tid, er det i ansøgningen oplyst, at B-værdierne ikke vil kunne overholdes. Overholdelse af B-værdien under sådanne betingelser er dog ikke relevant, da B-værdien skal overholdes i "normale" driftssituationer, som i forbindelse med nødstrømsanlæg anses for at være de jævnlige test- og vedligeholdelsesaktiviteter (se nærmere i afsnittet "*Drift af nødstrømsanlæg som følge af test- og vedligeholdelsesaktiviteter*" herunder). COWI, der har udarbejdet ansøgningen, har i forbindelse med andre lignende nødstrømsanlæg eftervist, at koncentrationen af NOX, som er den mest kritiske luftforurening, i disse tilfælde ikke overstiger værdier der normalt anses for at være sundhedsskadelige. Skulle denne situation indtræffe, vil personer i omgivelserne altså ikke blive udsat for helbredstruende påvirkninger.

En B-værdi (bidragsværdien) er den enkelte virksomheds samlede maksimalt tilladelige bidrag til tilstedeværelsen af et forurenende stof i luften i omgivelserne uden for virksomheden, dvs. immissionen.

B-værdier har til formål at beskytte befolkningen mod skadelige effekter og gener fra luftforureningen. Derfor fastsættes B-værdier ud fra et generelt ønske om at begrænse luftforurening fra virksomheder og at opnå et højt beskyttelsesniveau – det vil sige, at beskyttelsen både skal omfatte særligt følsomme grupper og tage hensyn til, at der er tale om vedvarende udsættelse. B-værdier skal derfor betragtes som en sikkerhedsgrænse og ikke en faregrænse.

Det kan afledes af bekendtgørelse om mellemstore fyringsanlæg § 2, stk. 3, jf. stk. 2, nr. 2, at B-grænseværdierne bl.a. ikke omfatter anlæg på godkendelsesbekendtgørelsens bilag 1, punkt 1.1 (b), svarende til nødstrømsanlægget. Luftvejledningen forholder sig ikke konkret til, om B-værdier skal være overholdt i nødsituationer, hvor mange nødanlæg sættes i samtidig drift, hvis elnettet er nede, men den nævner bl.a. opstart, nedlukning og by-pass som ekstraordinære situationer, hvor tilsynsmyndigheden bør tage konkret stilling. I Luftvejledningens afsnit 2.2.1 (side 19) står således følgende: *”B-værdierne skal altid overholdes under normale driftsforhold. Herudover bør den godkendende myndighed tage stilling til, hvad der skal gælde i ekstraordinære driftssituationer, herunder ved opstart, nedlukning, by-pass m.v.”*. Luftvejledningen definerer ikke ’normale driftsforhold’.

Som nødstrømsanlæg vil anlægget kun være i drift sjældent, da anlægget kun er beregnet til at køre ved udfald på den offentlige elforsyning. Længerevarende udfald er meget sjældne. På baggrund af historiske data for forsyningssikkerheden forventes længerevarende udfald kun at indtræffe ca. hvert 10. år eller mindre med en maksimal varighed på 8 timer. For det konkrete anlæg er det Ballerup Kommunes vurdering, at B-værdierne ikke skal overholdes, når anlægget er i drift som nødstrømsanlæg, idet disse driftsforhold ikke anses for normale driftsforhold.

Selvom B-værdierne ikke skal overholdes for nøddrift, har Ballerup Kommune anmodet ansøger om, at anlæggets miljøbelastning dokumenteres for det teoretiske worst-case scenarie, hvor alle 14 generatorer på samtlige tre bygninger er i samtidig drift (dvs. 42 generatorer i samtidig drift). Beregningerne tager udgangspunkt i den maksimale 8 timers glidende middelværdi med henblik på at vurdere, hvad naboerne i tilfælde af strømudfald vil kunne blive udsat for set over 8 timer. Denne beregnede værdi er sammenlignet med EU's anbefalede grænseværdi for NO₂ i arbejdsmiljøet på 955 μg/m³ set over 8 timer[[3]](#footnote-4), som også er den nuværende danske grænseværdi for en 8-timers arbejdsdag. Det er i beregningerne antaget at alle generatorer kører ved 100% belastning.

De udførte beregninger viser at den maksimale 8 timers glidende middelværdi for NO₂-koncentration er 1.704 μg/m³ i en højde på 1,5 meter over jorden i en afstand på 100 meter fra afkastet.

Ansøger har vurderet følgende påvirkning af boligområder under nøddrift:

Den maksimale 8 timers glidende middelværdi for NO₂ i det nærmeste boligområde, som ligger i en afstand på ca. 475 meter fra afkastet er 948 μg/m³ i en højde på 1,5 meter over jorden. Den værste gennemsnitlige påvirkning over en 8-timers periode ved det nærmeste boligområde svarer altså til den højeste påvirkning der kan accepteres i arbejdsmiljøet (955 µg/m³).

Koncentrationen af NO₂ er højere i en større højde over jorden. Det nærmeste boligområde er et parcelhuskvarter med bygninger i 1 – 1½ etage, hvor koncentrationen i 1,5 meters højde er repræsentativ, men i en afstand ca. 650 meter fra afkastet befinder der sig et etagebyggeri. Der er foretaget beregninger af NO₂ koncentrationen i denne afstand i 15 meters højde, som viser en maksimal koncentration på 781 μg/m³ og altså også under den foreslåede grænseværdi for arbejdsmiljøet.

* Ansøger konstaterer, at der under nøddrift i en periode på 8 timer ikke som et gennemsnit sker en overskridelse af koncentrationen, der svarer til den foreslåede grænseværdi på 955 µg/l i arbejdsmiljøet for en 8-timers arbejdsdag. Ansøger vurderer på den baggrund, at der derfor ikke er umiddelbar sundhedsfare i boligområderne ved en nødsituation som følge af påvirkning fra NO₂.

Ansøger har vurderet følgende påvirkning af erhvervsområder:

I en afstand på under 475 meter fra afkastet findes der flere virksomheder, som kan blive påvirket af en gennemsnitlig NO₂ koncentration på mere end 955 μg/m³, set over 8 timer. Den maksimale 8 timers middelværdi er som før nævnt beregnet til 1.704 μg/m³ i en afstand af 100 meter fra afkastet, i en højde på 1,5 meter over jorden. I afstande på mere end 475 meter gælder den samme koncentration som beregnet for boligområder (mindre end 948 μg/m³).

Hvis en nødsituation opstår som følge af udfald på el-nettet, vurderer ansøger, at de omkringliggende virksomheder hurtigt vil blive affolket, da de også vil miste strømmen og ikke forventes at have nødstrømsanlæg, der kan fortsætte driften. Det vil derfor være et fåtal af personer der kan udsættes for den højeste beregnede koncentration af NO₂ over længere tid. Til sammenligning har EU Kommissionen foreslået en korttidsgrænseværdi i arbejdsmiljøet (STEL) på 1.910 μg/m³ for en 15-minutters periode3. Ved en sådan koncentration vil NO₂ kunne lugtes af de fleste og sandsynligvis medføre, at personer der udsættes, bevæger sig væk. Det skal bemærkes, at i en nødsituation vil det kun være områder nedvinds afkastet, som vil have koncentrationer svarende til de beregnede. Andre områder vil opleve betydeligt lavere koncentrationer eller slet ikke blive udsat for forøget NO₂ koncentration.

* For erhvervsområder vurderer ansøger derfor, at kun et fåtal af personer vil blive udsat for koncentrationer på mere end den foreslåede 8-timers grænseværdi i længere tid. Forudsat at de få personer, der kan udsættes for de højeste koncentrationer, bevæger sig væk fra lugten, vil der ikke være personer som udsættes for umiddelbar sundhedsfare.

Da koncentrationen af NO₂ ikke overskrider grænseværdien på 955 µg/m³ under nøddrift i 8 timer, kan Ballerup Kommune tilslutte sig ansøgers vurdering om, det er sandsynliggjort, at der ikke vil være en umiddelbar sundhedsfare i boligområderne ved en nødsituation som følge af påvirkning fra NO₂.

Ballerup Kommune kan ikke tilslutte sig ansøgers vurdering om, at omkringliggende virksomheder hurtigt vil blive affolket, hvis strømmen går. Øvrige virksomheder må forventes at have et behov for at sikre produktionen/driften, hvis der er strømudfald, og – i hvert fald i en periode – have behov for en vis bemanding.

Ballerup Kommune konstaterer, at korttidsgrænseværdien for en 15-minutters periode ikke overskrides på noget tidspunkt, hvis samtlige anlæggets nødgeneratorer opstartes samtidigt. På den baggrund vurderes det, at der ikke vil opstå en akut sundhedstruende situation ved nøddrift. Korttidsgrænseværdien fastholdes for alle driftsforhold, også nøddrift, jf. Vilkår 16.

Ansøger oplyser, at flere virksomheder inden for en afstand af 475 m fra afkast (regnet som det geometriske centrum af alle afkast) vil blive udsat for NO₂-værdier, der overstiger grænseværdien på 955 µg/m³ som en 8 timers middelværdi. Det er samtidig oplyst, på baggrund af historiske data for forsyningssikkerheden, at samtidig drift af alle generatorer som følge af udfald på det overordnede elnet, maksimalt forventes at vare 8 timer, måske en gang hver 10. år eller mindre.

Ballerup Kommune konstaterer, at de beregnede værdier gælder for udeluft. Det vil således primært være personer, der opholder sig udendørs og i en afstand på op til 475 m fra Interxions afkast, som sjældent (ca. 1 gang hvert 10. år) vil blive udsat for NO₂-koncentrationer, der overstiger grænseværdien (for arbejdsmiljø), hvilket trods alt vurderes at omfatte et begrænset antal personer. Ballerup Kommune vurderer dog, at det teoretisk kan forekomme, at nøddrift, der overstiger 8 timer, kan påvirke personer, der befinder sig nedvinds nødstrømsanlægget på en måde, så der er risiko for, at personerne bliver udsat for NO₂-koncentrationer, der overstiger den angivne grænseværdi på 955 µg/m³. På den baggrund har Ballerup Kommune vurderet, at hvis nøddrift forventes at overstige 8 timer, skal virksomheden i sin beredskabsplan, jf. Vilkår 6, indarbejde, at der skal udarbejdes retningslinjer og tiltag for kontakt til og orientering af nabovirksomheder og nærmeste berørte naboer, der er beliggende nedvinds nødstrømsanlægget.

Det er Ballerup Kommunes vurdering, at der under nøddrift skal fastsættes en række vilkår, der sikrer, at emissionerne under nøddrift løbende overvåges, registreres og kontrolleres samt at der for nøddriftssituationer altid skal iværksættes en beredskabsplan (se bl.a. afsnittet om Generelle forhold, Vilkår 6). Formålet er bl.a. at kunne vurdere emissionernes art, virkninger og omfang, samt at vurdere emissionernes samlede risiko for påvirkning af miljøet og begrænse dem til et minimum.

Godkendelsesmyndigheden har mulighed for at skærpe grænseværdierne med henvisning til BAT, jf. bekendtgørelse om mellemstore fyringsanlægs § 81, nr. 2 samt godkendelsesbekendtgørelsens § 24, f.eks. ved at stille krav om emissioners art, virkning og omfang. Ballerup Kommune fastsætter på den baggrund emissionsgrænseværdier for generatorerne, som angivet i datablad fra leverandøren. Leverandørværdierne har dannet basis for B-værdiberegningerne, og vurderes derfor, at være repræsentative for generatorerne. Emissionsgrænseværdier fastsættes for 100 % belastning i enheden mg/Nm³ med O₂-indhold på 5 % for følgende stoffer:

NOX: 2.000 mg/Nm³

CO: 650 mg/Nm³

* PM: 50 mg/Nm³

Emissionsgrænseværdierne og de maksimale luftmængder er fastsat i Vilkår 13 og Vilkår 14. Vilkårene fastsættes for at forhold vedrørende emissionsgrænseværdier, maksimal luftmængde og afkasthøjde bliver entydige.

I Vilkår 19 stilles krav om, at tilsynsmyndigheden kan kræve, at virksomheden dokumenterer, at emissionsgrænseværdierne overholdes. Emissionsgrænseværdierne skal overholdes under de driftsbetingelser, der er beskrevet i ansøgningen. I Vilkår 20 er der dog stillet krav om, at tilsynsmyndigheden kan kræve, at virksomheden dokumenter alle emissioner og støj. Begrundelsen for at stille dette krav er, at tilsynsmyndigheden skal have mulighed for at vurdere virksomhedens samlede påvirkning på det omgivende miljø.

Emissionsgrænseværdierne skal dokumenteres overholdt ved at udføre præstationskontrol, jf. Vilkår 21. Der er desuden stillet krav om, at resultaterne af præstationskontrollen for CO for hvert kalenderår skal indsendes til tilsynsmyndigheden sammen med årsrapporten, jf. Vilkår 18. Præstationskontrollen skal for hver enkelt generator udføres hver gang generatoren har været i drift i 1.500 timer, dog mindst hvert 5. år.

##### Drift af nødstrømsanlæg som følge af test- og vedligeholdelsesaktiviteter

Ballerup Kommune vurderer, at de normale driftsforhold, der gælder for nødstrømsanlægget, vil omfatte de løbende test- og vedligeholdsaktiviteter. Under disse driftsbetingelser, som er de hyppigst forekommende aktiviteter på anlægget, er det Ballerup Kommunes vurdering, at de almindeligt gældende grænseværdier for støj og luftimmissioner (B-værdier) gælder.

På den baggrund fastsættes luftimmissionskrav til anlægget, der kun gælder for løbende test- og vedligeholdelsesaktiviteter.

Det fremgår af ansøgningen, at der udføres følgende test- og vedligeholdelsesaktiviteter:

**Load test (\*).** Hver generator kører 1 time hver måned. Der testes kun en generator ad gangen.

**Blackbuilding Test.** Alle 14 generatorer kører samtidigt i en time. Udføres en gang om året med 80 % belastning på generatorerne.

**UPS-Maintenance (\*).** To generatorer kører samtidigt i 8 timer. Aktiviteten udføres i alt 12 gange om året hvert år.

**MBP-Maintenance.** To generatorer kører samtidigt i 6 timer. Aktiviteten udføres i alt 4 gange om året hvert 4. år.

* **HV-Board Maintenance.** Alle 14 generatorer kører samtidigt i 5 timer. Udføres en gang hvert 5. år.

Hvis alle ovenstående aktiviteter udføres det samme år, giver det en driftstid på ca. 35 timer om året per generator. Da nogle af de ovennævnte aktiviteter kun udføres hvert 4. eller hvert 5. år, er den reelle driftstid per generator lavere. På et normalt år vil der per bygning være i alt 375 testtimer med de 14 generatorer. Det er i ansøgningen oplyst, at alle test vil ske på hverdage inden for normal arbejdstid kl. 7-18. Der vil ikke være overlap mellem de dage, hvor de enkelte generatorer i de enkelte bygninger testes.

Der er derfor udført OML beregninger for de hyppigst forekommende test- og vedligeholdelsesaktiviteter med henblik på at beregne afkasthøjder, hvor B-værdierne overholdes. De test- og vedligeholdelsesaktiviteter, der er omfattet af beregningerne, er markeret med (\*) i ovennævnte punkter. De øvrige test- og vedligeholdelsesaktiviteter vurderes i ansøgningen at være forekommende så sjældent og af så kort varighed, at overholdelse af B-værdierne i disse situationer ikke er relevant.

Det fremgår af Luftvejledningen, at de nødvendige afkasthøjder beregnes på grundlag af stoffernes B-værdier. Miljøstyrelsen har i en anden tilsvarende sag om hvilke aktiviteter, der skal ligge til grund ved beregning af afkasthøjder, oplyst, at "*Det er Miljøstyrelsens vurdering, at de jævnlige test af nødgeneratorerne er at betragte som den normale driftssituation for nødgeneratorerne, hvor B-værdierne skal overholdes. Herudover bør [miljømyndigheden] tage stilling til, om driften af nødgeneratorerne ved et nedbrud af el-nettet er en ekstraordinær situation, og der skal gælde her*". På den baggrund konstaterer Ballerup Kommune, at der kan foretages en vurdering af, hvilke testsituationer, der må antages at forekomme som "jævnlige" under normal drift. Ballerup Kommune accepterer, at de jævnlige test af nødgeneratorerne markeret med (\*) er at betragte som den normale driftssituation for nødgeneratorerne, hvor B-værdierne skal overholdes.

Den højeste spredningsfaktor er beregnet for NO₂, hvorfor denne er dimensionerende for afkasthøjden. Det fremgår af OML-beregningen, at B-værdien for test- og vedligeholdelsesaktiviteter kan overholdes, hvis der etableres en afkasthøjde på 30 m over terrænniveau. Der er derfor i Vilkår 13 stillet krav om, at afkasthøjden minimum skal være 30 m over terrænniveau. Desuden er der i vilkåret, på baggrund af data over luftmængder anvendt i OML-beregningerne, fastsat krav om maksimal luftmængde. Kravene i Vilkår 13 og Vilkår 14 vedrørende min. afkasthøjde, maks. luftmængde samt emissionsgrænser gælder både for drift som nødstrømsanlæg samt drift af test- og vedligeholdelsesaktiviteter. Der er i Vilkår 15 stillet krav om, at målesteder skal indrettes som anført i MEL-22 Kvalitet i Emissionsmålinger (Miljøstyrelsens anbefalede metoder, der findes på hjemmesiden for Miljøstyrelsens Referencelaboratorium for måling af emissioner til luften: www.ref-lab.dk).

Der er fastsat grænseværdier for virksomhedens påvirkning med CO, NO₂, SO₂ og støv i omgivelserne i Vilkår 16. Ud over B-grænseværdierne vurderer Ballerup Kommune, at alle test- og vedligeholdelsesaktiviteter som minimum skal overholde de grænseværdier, EU Kommissionen har fastsat som vejledende grænseværdier med udgangspunkt i Direktiv 98/24/EC om erhvervsmæssig eksponering. EU Kommissionens grænseværdier gælder for dels en kort og en lang eksponeringsperiode. Grænseværdien for den kortvarige eksponering gælder for en eksponeringsperiode på 15 minutter. Den kortvarige grænseværdi har Ballerup Kommune vurderet også skal gælde for nøddrift, idet overskridelse af grænseværdien kan være kritisk i forhold til sundhed. Virksomheden har dog vurderet, at den kortvarige grænseværdi ikke vil blive overskredet, heller ikke ved samtidig drift af alle generatorer. Grænseværdien for den langvarige eksponering gælder en referenceperiode på otte timers tidsvægtet gennemsnitseksponering. EU har fastsat vejledende grænseværdier for eksponering for CO, NO₂ og SO₂, men ikke for støv. Der er derfor fastsat immissionsgrænseværdier for hhv. kort og lang eksponering for CO, NO₂ og SO₂ i Vilkår 16. Der henvises til afsnittet herover om "*Drift af nødstrømsanlæg som følge af udfald på den offentlige elforsyning*", hvor ansøger har redegjort for emissionerne i forhold til de vejledende grænseværdier under nøddrift, dvs. med samtlige 42 generatorer på alle tre bygninger i samtidig drift med 100% belastning. Ballerup Kommune vurderer på den baggrund, at grænseværdierne for hhv. kort og lang eksponering bør kunne overholdes for alle test- og vedligeholdelsesaktiviteter, da der er tale om væsentlig begrænset drift sammenlignet med nøddrift, f.eks. udføres test- og vedligeholdelsesaktiviteter kun for én bygning ad gangen og i begrænset drift og tid. Grænseværdierne fastsættes med hjemmel i Godkendelsesbekendtgørelsens § 21, stk. 1, nr. 1.

Der er ikke fastsat vilkår relateret til diffuse emissioner til luft. Der vil være diffus emission af dieseldampe fra påfyldning af tankene via fortrængningsluft. Emissionens størrelse vurderes at være ubetydelig på grund af diesels lave damptryk.

Kontrol af luftforurening og krav til luftmålinger

Vilkår 17, Vilkår 18 og Vilkår 19: Der er i afgørelsen anført, hvornår kontrol af luftforurening skal udføres. Inden 6 måneder efter at godkendelsen er taget i brug

Der er i Vilkår 19 stillet krav om, at tilsynsmyndigheden kan bestemme, at grænseværdierne i Vilkår 13, Vilkår 14 og Vilkår 16 skal dokumenteres overholdt ved yderligere målinger.

Hvis der i det pågældende kalenderår allerede én gang er udført præstationskontrol for CO, jf. Vilkår 18, og målingen overholder emissionsgrænseværdien, kan der ikke kræves supplerende målinger af CO.

Vilkår 21: I afgørelsen er det væsentligt at præcisere vilkårene for virksomhedens egenkontrol med luftemissionerne og driftsforholdene under denne kontrol.

I egenkontrollen er der fastsat krav til kontrol- og målemetode, kontrolperiode, måletid, og antal enkeltmålinger, alt sammen for at vilkåret skal kunne kontrolleres entydigt og korrekt.

Målinger skal foretages som præstationskontrol og som minimum dække de aktiviteter for testprogrammet, der ligger til grund for ansøgningen om miljøgodkendelse. Tilsynsmyndigheden kan dog kræve at supplerende driftsforhold/aktiviteter skal indgå i eftervisningen af, om grænseværdierne er overholdt. Det kan f.eks. være relevant, hvis indberetningen over anlæggets drift, jf. afsnit 3.1.6, viser sig at omfatte flere aktiviteter, end der er lagt til grund i ansøgningen.

Det fremgår af vilkåret, at hvis vilkåret er overholdt, kan der kun kræves én årlig bestemmelse.

Der anvendes Ref-Labs metodeblade til bestemmelse af koncentrationen af NOX, CO og totalstøv.

|  |  |
| --- | --- |
| **Stof** | **Analysemetode** |
| NOX | DS/EN 14792 (metodeblad MEL-03) |
| CO | DS/EN 15058 (metodeblad MEL-06) |
| Støv (totalstøv) | Metodeblad MEL-02 |

Dog kan andre analysemetoder benyttes, hvis tilsynsmyndigheden har accepteret dette. Detektionsgrænserne for analyserne må højst være 10% af grænseværdierne.

#### Lugt

Der frigives ikke lugt fra anlæggets processer, og derfor er der ikke stillet vilkår vedrørende lugt.

#### Spildevand, overfladevand m.v.

Driften af nødstrømsanlægget genererer ikke spildevand. Overfladevand udledes til offentlig spildevandsrensning og håndteres i særskilt tilslutningstilladelse. Der er derfor ikke direkte udledning af spildevand direkte til recipient.

I miljøgodkendelsen er der derfor stillet begrænsede krav spildevand, idet spildevandet primært reguleres af tilslutningstilladelsen.

Der er stillet krav om, at dieselanlægget skal have en tæt belægning, der hælder mod et afløb, der afleder gennem olieudskiller. For olieudskillere er der stillet vilkår om, at tilsynsmyndigheden kan kræve, at disse tæthedsprøves for at sikre, at der ikke sker udsivning til jord og grundvand. Desuden skal olieudskillerne være tilsluttet en tømningsordning, og eventuelt indhold af olieprodukt ved tømning skal registreres, så virksomheden og tilsynsmyndigheden kan kontrollere, at der ikke sker utilsigtet udledning af olieprodukt til spildevandssystemet.

#### Støj

Der er i afsnit 4.2.2 om Luftforurening redegjort for anlæggets drift dels som nødstrømsanlæg som følge af udfald på den offentlige elforsyning og dels som følge af test- og vedligeholdelsesaktiviteter ("normal drift").

Det fremgår af bekendtgørelsen om mellemstore fyringsanlæg, at kravene for støj (og for luftemissioner) ikke er gældende, da nødstrømsanlægget er omfattet af punkt 1.1 b) i bilag 1 til Godkendelsesbekendtgørelsen, jf. bekendtgørelsens § 2, stk. 3. Drift af anlægget som følge af udfald på den offentlige elforsyning (nødstrømsdrift) indgår derfor ikke i støjberegningen. Udgangspunktet for støjberegningerne er derfor den "normale drift" ved test af generatorer, som også er den hyppigst forekommende driftsform for anlægget.

Der er foretaget støjberegninger for Interxion CPH3 datacenter, der består af tre datacenterbygninger, bygning 3, 4 og 5. Støjen fra bygningerne stammer fra nødstrømsanlægget, der under normale forhold kun er i drift i forbindelse med test/vedligehold af generatorerne. Støjen fra nødstrømsanlægget opstår kun når generatorerne kører, men der vil også være støjbidrag fra de forskellige køleanlæg på datacenteret, som kører kontinuert.

Den eneste betydende trafik til nødstrømsanlægget er leverancer af diesel med tankvogn. Der forventes ca. 20 leverancer af diesel på et år. Støj fra trafik forventes at være ubetydelig i forhold til den allerede eksisterende trafik i området.

I ansøgningen er det oplyst, at støjberegningerne tager udgangspunkt i følgende forudsætninger:

Transformerstationen er medtaget i modellen som en bygning, der ikke udstråler støj.

Støjkilderne er lagt ind i modellen som punktkilder og linjekilder, der ikke giver støjafskærmning over for andre støjkilder. Der er inkluderet en støjskærm i beregningsmodellen, der giver skærmning svarende til nødgeneratorer og deres tilhørende tørkølere.

Virksomheden er i normal drift alle dage, hele døgnet. Visse dage foretages test af dieselgeneratorer, jf. beskrivelse af test- og vedligeholdelsesaktiviteter i ovenstående afsnit om luftforurening.

Driften af frikølere og kølekompressorer afhænger af den omgivende temperatur. Det er oplyst at kølebehovet kan dækkes alene ved drift af frikølerne for temperaturer under 18 °C, hvilket forudsættes at være gældende for natperioden. Ved højere temperaturer, forudsat i dag- og aftenperioden, er både frikølere og kølekompressorer i drift.

Beregningerne for normal drift er således foretaget med frikølere og kølere til AHU'er i drift døgnet rundt og kølekompressorerne i drift i dag- og aftenperioden kl. 07 – 22.

* For dage hvor der foretages test af nødgeneratorer, er beregninger foretaget med 7 stk. i drift på én bygning i 1 time i dagperioden. De andre nødgeneratorer testes på andre dage. Det er oplyst at nødgeneratorer kun testes på hverdage i tidsrummet 7-18.

Ballerup Kommune har foretaget stikprøver af temperaturforholdene (middeltemperaturen) den 1. og den 15. i hver måned for årene 2019 og 2020 for at vurdere, om der optræder situationer for natperioden (kl. 22-07), hvor temperaturen overstiger 18 °C. Det har ikke været tilfældet.

Der har dog vist sig at være enkelte dage, typisk sammenhængende dage, hvor middeltemperaturen har været over 18 °C for natperioden, f.eks. i slutningen af august 2019 og august 2020. Ballerup Kommune vurderer dog sammenfattende, at forudsætningen i støjberegningerne i ansøgningen kan accepteres. Hvis det viser sig, at der opstår støjgener som følge af drift i natperioden, vil Ballerup Kommune kunne kræve dokumentation for, at støjvilkårene er overholdt og følge op med eventuel håndhævelse.

I forhold til hvilke støjkilder, der skal indgå i støjberegningen, tager Ballerup Kommune udgangspunkt i svar 2012-01 fra Miljøstyrelsens Referencelaboratorium for støjmålinger, hvoraf det fremgår, at "*I Miljøstyrelsens vejledning 5/1984 afsnit 7.2 ”Målebetingelser” og vejledning 5/1993 afsnit 2 ”Udformning af vilkår” omtales henholdsvis ”de i praksis forekommende mest støjende driftsforhold” og ”fuld, normal drift”. Hovedreglen er, at støj, der forekommer jævnligt som en del af den normale drift, skal medregnes*". Natur- og Miljøklagenævnet har i en sag (NMK-10-00612) vurderet, at "*nødstop* [der] *kan forekomme et par gange om ugen og i nogle tilfælde et par gange hver dag*" må anses som en del af virksomhedens normale drift, og at støj fra sådanne støjkilder derfor skal indgå i vurderingen af om grænseværdierne kan overholdes. I den aktuelle sag for test- og vedligehold af generatorer vurderer Ballerup Kommune, at ovennævnte scenarier (bullets) dækker de støjforhold, der forekommer jævnligt. Scenarierne accepteres således som grundlaget for at vurdere støjpåvirkningen i omgivelserne med henblik på at fastsætte vilkår for drift.

Ballerup Kommune vurderer, at de udførte støjberegninger kan accepteres som grundlag for godkendelsen, idet de støjende aktiviteter, der forekommer jævnligt i test- og vedligeholdelsesaktiviteterne, indgår i støjberegningen.

Kun ved strømudfald i det overordnede elnet kan der forekomme længerevarende drift af anlægget, hvor alle generatorer er i drift samtidig. Det er oplyst, at på baggrund af historiske data for forsyningssikkerheden forventes drift af alle generatorer samtidig, som følge af udfald på det overordnede elnet, maksimalt at vare 8 timer, måske en gang hver 10. år eller mindre. Ballerup Kommune vurderer, at en sådan situation vil kunne påvirke naboer med støj i væsentligt omfang. Da der er tale om sjældne hændelser er disse situationer ikke omfattet af støjgrænseværdierne, hvilket er i overensstemmelse med bekendtgørelse om mellemstore fyringsanlægs bestemmelser om at undtage denne type anlæg fra bekendtgørelsens støjgrænseværdier. For at sikre kontrol med driftsforhold, der skyldes udfald på den overordnede elforsyning, har Ballerup Kommune valgt at virksomheden skal føre journal over de løbende driftstimer for anlægget, herunder hvorvidt der er tale om drift som følge af test- og vedligeholdelsesaktiviteter eller drift som følge af nødstrømsanlæg/udfald på den overordnede elforsyning, jf. Vilkår 55. Resultaterne af denne kontrol skal hvert år indsendes til tilsynsmyndigheden for at sikre kontrol med, at der ikke sker øget forurening ud over det i ansøgningen oplyste, jf. Vilkår 57.

Støjgrænser

Vilkår 22: De mange nødstrømsanlæg udgør en væsentlig støjkilde. Det kan ikke afvises, at nogle af anlæggets installationer desuden kan give anledning til lavfrekvent støj. Der er med afgørelsen fastsat støjgrænser for områder beliggende i nærheden af virksomheden.

Støjgrænserne er fastsat med udgangspunkt i Miljøstyrelsens vejledning nr. 5/1984 om Ekstern støj fra virksomheder, samt Miljøstyrelsens vejledning nr. 3 fra 2003, kapitel 5 om Ekstern støj i byomdannelsesområder, samt Miljøstyrelsens vejledning nr. 3 fra 1996 om Supplement til vejledning om ekstern støj fra virksomheder og Miljøstyrelsens orientering nr. 9/1997 om lavfrekvent støj, infralyd og vibrationer i eksternt miljø.

Der er fastsat definition på dag /aften og nat- perioder, og der er fastsat maksimal natstøjgrænser for områder som indeholder boliger.

Kontrol af støj, infralyd og vibrationer

Vilkår 23 og Vilkår 24: Det er stillet krav om, at anlæggets støj skal dokumenteres overholdt senest 3 måneder efter ibrugtagning af godkendelsen. Dokumentationen omfatter de i ansøgningen beskrevne normale driftsforhold, gengivet i bullets i afsnittet herover.

Dokumentationen omfatter ikke infralyd og vibrationer, da der ikke forventes denne form for støj. Det er dog indført krav om, at tilsynsmyndigheden kan bestemme, at virksomheden skal dokumentere, at vilkår for støj, herunder infralyd og vibrationer, er overholdt.

Krav til støjmåling

Vilkår 25: I afgørelsen er det væsentligt at præcisere vilkårene for virksomhedens egenkontrol med støjgrænserne og driftsforholdene under denne kontrol.

I egenkontrollen er der fastsat krav til kontrol- og målemetode, og det er anført, hvorledes måleresultaterne skal være tilgængelige for tilsynsmyndigheden, alt sammen for at vilkåret skal kunne kontrolleres entydigt og korrekt.

Ud over de generelle krav til en ’Miljømåling – ekstern støj’ vurderes det som relevant at få oplysninger om iso-kurver mm. for at kunne kontrollere input til beregningerne samt kontrollere beliggenheden af referencepunkter.

Det fremgår af vilkåret, at såfremt støjvilkåret er overholdt, kan der kun kræves én årlig bestemmelse.

Definition på overholdte støj-, infralyd- og vibrationsgrænser

Vilkår 26: Der er fastsat en definition for, hvornår støjgrænserne er overholdt, så dette er entydigt for både virksomhed og tilsynsmyndighed.

#### Affald

Driften af nødstrømsanlægget generer affald, primært i form af brugt smøreolie og glykolopløsning. Brugt smøreolie og kølervæske er klassificeret som farligt affald. Affaldet afhentes direkte af leverandøren i forbindelse med udskiftning af olie og kølervæske, og der sker derfor ikke nogen mellemoplagring af affaldet på virksomheden. Der stilles derfor ikke vilkår til hvor store mængder affald, der må mellemoplagres på anlægget.

Det forventes at der skal bortskaffes ca. 2.190 liter brugt smøreolie og 2.150 liter brugt glykolopløsning per bygning om året. Virksomhedens affald skal bortskaffes i overensstemmelse med Ballerup Kommunes affaldsregulativ/anvisninger. Der er derfor ikke stillet vilkår herom i denne miljøgodkendelse.

#### Jord og grundvand

Basistilstandsrapport

I forbindelse med ansøgningen om miljøgodkendelse har virksomheden redegjort for om der bruges, frigives eller fremstilles stoffer, som jf. EU-Kommissionens vejledning om basistilstandsrapporter, trin 1-3, vurderes at være ”relevante farlige stoffer”, og som på denne baggrund skal indgå i en basistilstandsrapport. Det er kun de stoffer, der hidrører fra aktiviteter relateret til nødstrømsanlægget (bilag 1 aktiviteten), der skal medtages i vurderingen.

Det er oplyst, at der anvendes følgende farlige stoffer på anlægget:

|  |  |  |  |  |  |
| --- | --- | --- | --- | --- | --- |
| Område | | Produktnavn | Stoffer | CAS nr. | Oplagsmængde, ca. |
| Nødstrømsanlæg (nedgravet olieoplag) | Brændsel, olie | Shell Diesel | Oliestoffer | 68334-30-5  928771-01-1  848301-67-7 | 400 m³ pr. bygning  1.200 m³ i alt |
| Nødstrømsanlæg  (generatorer på tag af bygning) | Brændsel, olie | Shell Diesel | Oliestoffer | 8334-30-5  928771-01-1  848301-67-7 | 14 m³ pr. bygning  42 m³ i alt |
|  | Vedligeholdelse,  motorolie  (smøreolie) | Shell Rimula R3 Turbo 15W-40 | Højraffinerede mineralolier og additiver | - | 4 m³ pr. bygning  12 m³ i alt |
|  | Kølervæske (glykolopløsning) | Polar  kølervæske | Ethylen-  glykol  Natrium-2-ethylhexanoat | 107-21-1  19766-89-3 | 0,5 m³ pr. bygning  1,5 m³ i alt |

Tabel 4.1 Oversigt over farlige stoffer (mærkningspligtige) tilknyttet nødstrømsanlægget

Stofferne kan alle give anledning til forurening af jord og grundvand. Derfor skal stoffernes reelle risiko for at kunne forurene jord og grundvand vurderes i forhold til den konkrete opbevaring og håndtering på anlægget, svarende til trin 3 i EU's vejledning.

Nødstrømsgenerator På taget af hver bygning består anlægget af 14 dieselmotoriserede 4,92 MWth generatorer – i alt 42 generatorcontainere opsat på en stålplatform. Ved hver nødgenerator etableres der en dobbeltvægget dagtank med en kapacitet på 1.000 liter dieselolie. Med i alt 42 generatorer er det et oplag på 42.000 liter eller ca. 33,6 tons dieselolie.

Nødstrømsgeneratorernes dieselmotorer vedligeholdes med smøreolie. Smøreolien lagres som en integreret del af dieselmotorerne i generatorerne. Med 290 liter smøreolie i hver motor, giver dette i alt 12.180 liter smøreolie for hele datacenteret.

Til det interne kølesystem på generatorerne findes der desuden 33 liter glykolopløsning pr. generator i et lukket system.

Generatorcontainerne er forsynet med spildbakker, der kan opsamle det fulde volumen af smøreolie og glykol, som findes i motoren.

Olietanke til   
nødgeneratorer

Ved hver bygning etableres et oplag af diesel som brændstof til nødgeneratorerne. Dette lageranlæg udgøres af 4 x 80 m³ og 2 x 40 m³ nedgravede dobbeltvæggede ståldieseltanke med en samlet kapacitet på 400 m³ eller ca. 320 tons, hvilket giver i alt ca. 960 tons for hele datacenteret. Alle nedgravede tanke er etableret på en betonplade. Tankene er forsynet med trykovervågning af hulrummet mellem væggene. Tankene har ligeledes niveauovervågning med automatisk alarm ved højt niveau og automatisk overfyldningssikring.

Fra de nedgravede lagertanke pumpes dieselolien til 1.000 liters dobbeltvæggede dagtanke som findes ved den enkelte generator på taget. Dagtankene har niveauovervågning med automatisk alarm ved højt niveau og automatisk overfyldningssikring.

Udenfor bygningerne etableres der påfyldningspladser (2 stk. pr. bygning) hvorfra tankvogne kan fylde diesel på de nedgravede tanke. Påfyldningspladserne indrettes med en tæt belægning med fald mod et afløb, hvor der er tilslutning til regnvandssystemet gennem en olieudskiller og med mulighed for at indbygge en magasinbrønd.

Olien pumpes i lukkede systemer både fra påfyldningsstedet og ned til de nedgravede tanke og fra de nedgravede tanke og op til dagtankene på taget. Alle rør er dobbeltvæggede og trykovervåget af hulrummet mellem væggene.

Vurdering Ballerup Kommune konstaterer, at de nedgravede dieseltanke og rørføringer er omfattet af Olietankbekendtgørelsens krav om egenkontrol og vedligehold. Tankene og de tilknyttede rørføringer er dobbeltvæggede og tætheden kontrolleres ved overvågning af trykforholdet mellem de dobbelte vægge. Automatisk overvågningsanlæg skal i henhold til Olietankbekendtgørelsen funktionsafprøves mindst en gang årligt. Manuel overvågning skal ske mindst en gang hver måned. Det fremgår af olietankbekendtgørelsens § 25, stk. 2, at ved anlæg med dobbeltvæggede tanke og rørsystemer, som er tilsluttet et overvågningssystem, ikke stilles krav om tæthedsprøvning i forbindelse med etablering. Tiltagene vurderes at give tilstrækkelig sandsynlighed for, at der ikke frigives diesel til omkringliggende jord og grundvand.

Nødstrømsgeneratorerne er placeret i container forsynet med spildbakker, der kan opsamle det fulde volumen af smøreolie og glykol, der findes i motoren. Alle nødstrømsgeneratorer er placeret på taget og der vil således ikke være risiko for direkte forurening af jord/grundvand ved eventuelle spild. Der er i Vilkår 33 stillet krav til, at der ugentligt skal foretages rundering af alle generatorer med henblik på kontrol af, om der sker spild til spildbakker. Der skal føres journal over runderingskontrollen og hvis der er konstateret spild, skal spildet og årsagen til spildet registreres. Eventuelle spild uden for spildbakke er omfattet af Vilkår 49, hvoraf det fremgår, at spild skal fjernes straks.

Til hver generator er tilknyttet en dagtank, der er dobbeltvægget. Dagtanken er ligesom spildbakkerne placeret i container for hver generator og således beskyttet mod regn og vejrlig. Det er således ikke nødvendigt at etablere yderligere overdækning. Dagtankenes størrelse betyder, at de ikke er omfattet af Olietankbekendtgørelsens egenkontrolkrav for tæthedskontrol. Det er oplyst i ansøgningen, at dagtanke ved generatorerne er udført med dobbeltvæg, har niveauovervågning med automatisk alarm ved højt niveau og automatisk overfyldningssikring, hvilket er fastholdt i Vilkår 34. Da tankene er placeret i containere og fuldt tilgængelige for visuel inspektion er det vurderet, at der ikke er behov for tæthedskontrol med en fast hyppighed. Der er dog i Vilkår 40 stillet krav om, at tilsynsmyndigheden kan kræve funktionstest af tankene med henblik på at dokumentere tankenes tæthed, samt at niveauovervågning, automatisk alarm og overfyldningssikring er funktionsdygtige. Krav om funktionstest af dagtanke kan maksimalt stilles hvert 5. år, medmindre der konstateres fejl. Vilkår 34 og Vilkår 40 stilles for at sikre, at der ikke over tid kan ske utilsigtede udslip fra generatorernes dieseltanke, der samlet set på anlægget rummer en væsentlig mængde diesel.

Ballerup Kommune konstaterer, at diesel, smøreolie og kølemiddel ved nødgeneratorerne er placeret i container, der dækker for vejrlig, og at kemikalierne er dækket af en række vilkår, der sikrer mod spild/udsivning. Samlet set vurderer Ballerup Kommune, på baggrund af virksomhedens oplysninger, at der ikke skal udarbejdes en basistilstandsrapport. Efter godkendelsesbekendtgørelsens § 15, stk. 1 træffes derfor afgørelse om, at virksomheden ikke skal udarbejde basistilstandsrapport jf. § 14, stk. 1.

#### Generelt

Der er i Vilkår 27 - Vilkår 51 stillet en række krav for at minimere risikoen for udslip og efterfølgende nedsivning af forurenende stoffer til jord- og grundvand, samt hvordan virksomheden skal forholde sig i unormale driftssituationer. Vilkårene stilles bl.a. med baggrund i formålene bag godkendelsesbekendtgørelsens § 21 stk. 1, nr. 7 og 10.

##### Oplag

Generelt skal de beholdere, rørføringer mv., der anvendes til flydende kemikalier, være tætte og egnede til den håndterede væske. Et simpelt tiltag til at forebygge forurening er, at beskytte tanke, ventiler, studse og rørføringer mod påkørsel, jf. Vilkår 29.

Der er stillet krav om, at der i bygninger skal være tæt belægning og at afløb skal ske via spildevandssystemet. Ved generatorcontainere og transformere i transformerbygninger skal der etableres spildbakker, og der foretages regelmæssig rundering for at sikre, at eventuelle spild registreres og håndteres og journalføres, jf. Vilkår 29 - Vilkår 33.

Det er i ansøgningen oplyst, at dagtanke ved generatorerne udføres med dobbeltvæg og har niveauovervågning med automatisk alarm ved højt niveau og automatisk overfyldningssikring. Dette er fastholdt med vilkår, jf. Vilkår 34.

Der er stillet krav om at befæstede arealer på virksomheden, hvor der er risiko for at der kan ske en forurening med kemikalier eller brændstof, skal være tætte, jf. Vilkår 35.

##### Påfyldning

Vilkår 36 og Vilkår 37: Ballerup Kommune vurderer, at der er en særlig risiko for spild i forbindelse med påfyldning af tanke, særligt vedrørende olieprodukter. Der er derfor stillet vilkår, der sikrer en forsvarlig håndtering af produkterne. Dette omfatter krav om, at påfyldning af nedgravede brændstoflagertanke sker under opsyn af en medarbejder, samt at dieselanlægget skal have en tæt belægning, der hælder mod et afløb, der afleder gennem olieudskiller.

##### Vedligehold og kontrol af tæthed

Da godkendelsen vedrører en bilag 1-virksomhed, skal der jf. godkendelsesbekendtgørelsens § 21, stk. 2, fastsættes vilkår om regelmæssig vedligeholdelse af de foranstaltninger, der træffes for at forhindre emissioner til jord- og grundvand på virksomhedens område i forhold til de relevante farlige stoffer.

Vilkårene relaterer sig til vedligehold og tæthed af forureningsbegrænsende foranstaltninger, hvor stoffer håndteres overjordisk og er umiddelbart tilgængelig for visuel inspektion. Med vilkårene implementeres en systematisk indsats for vedligehold af forureningsbegrænsende foranstaltninger.

Der er i Vilkår 38 og Vilkår 39 stillet krav om at opsamlingssteder og befæstede arealer med tæt belægning er i god vedligeholdelsesstand. Mindst én gang årligt skal der udføres inspektion, vedligeholdelse og rengøring af opsamlingssteder og befæstede arealer. Kravene er sat på baggrund af anbefalinger i Miljøstyrelsens Orientering nr. 6, 2008, om forebyggelse af jord og grundvandsforurening på industrivirksomheder ved udvalgte aktiviteter, hvoraf det fremgår, at der for bl.a. påfyldningspladser bør fastsættes krav om frekvens for kontrol for skader i belægning og fuger.

Der er i Vilkår 40 stillet krav om, at tilsynsmyndigheden kan kræve, at dagtankene funktionsafprøves med henblik på at sikre, at tankene er tætte, samt at tankenes automatiske niveauovervågning og alarm er funktionsdygtige. Der er ikke stillet tilsvarende krav til de nedgravede dieseltanke og tilknyttede rørføringer, da disse installationer er omfattet af lignende bestemmelser i olietankbekendtgørelsen, der er direkte bindende for driftsherren.

Olieudskillere og brønde skal til enhver tid være tætte. Der er derfor stillet krav om, at tilsynsmyndigheden kan kræve, at der føres tæthedskontrol af nedgravede rørføringer, olieudskillere og brønde for at sikre, at disse er tætte, jf. Vilkår 41 og Vilkår 42. Inden anlægget tages i brug første gang, skal der gennemføres en tæthedsprøvning. Dette er for at sikre, at systemerne er tætte inden ibrugtagning med henblik på at sikre mod utilsigtet forurening af jord og grundvand. Tæthedskontrollen, herunder anvendt metode, foretages efter aftale med tilsynsmyndigheden. Erfaringsmæssigt er tæthedskontrol inden ibrugtagning vigtig viden at kunne dokumentere, hvis der senere på anlægsområdet skulle opstå en forurening. Vilkårene stilles med baggrund i godkendelsesbekendtgørelsens § 21, stk. 1, nr. 7 og 11.

##### Olieudskillere

Olieudskilleranlæg skal være tilknyttet en tømningsordning, og tømningsfrekvenser og tømningsmængder skal registreres, jf. Vilkår 43. Hvis der er indhold af olie ved tømningen af en olieudskiller, skal fordelingen af vand- og oliefraktion registreres, idet denne oplysning indgår i vurderingen af behovet for eventuelt at kræve tæthedskontrol udført.

##### Monitering af jord og grundvand

Der er på virksomheden nedgravede installationer og relevante farlige stoffer, der potentielt kan give anledning til forurening af jord og eller grundvand. Nedgravede installationer er svære at kontrollere og føre tilsyn med, ligesom en vedvarende udsivning fra en lille utæthed kan give anledning til en større forurening over tid. I de nedgravede installationer anvender virksomheden alene diesel. Da virksomheden ligger i et område med særlige drikkevandsinteresser og i indvindingsopland til Islevbro Vandværk, fastsættes der vilkår om monitering ved disse potentielle kilder.

Der henvises til Bilag D for kortbilag med drikkevandsinteresser og borejournaler fra nærliggende geologiske boringer. På baggrund af en gennemgang af borejournaler fra en række geotekniske boringer og vandboringer i umiddelbar nærhed af anlæggets placering, vurderes, at geologien i de øverste 8-12 m under terræn i anlægsområdet består af lerformationer. Lerformationerne begrænser vandgennemtrængning, og i praksis beskytter lerformationer det underliggende grundvand mod nedsivning af eventuel forurening.

Nedgravede tanke og olieudskillere vil formentlig blive etableret til en dybde af ca. 4-5 m under terræn, dvs. i lerformationen. Der er ikke i nærliggende boringer påvist terrænnært grundvand. Der stilles krav om, at etablering af filtersatte boringer så vidt muligt etableres i fyldlag i umiddelbar nærhed til nedgravede tanke og olieudskillere, jf. Vilkår 44. Det skyldes, at terrænnært grundvand formentlig vil samle sig i fyldlaget omkring de nedgravede installationer, da lerformationerne omkring og under tanke og olieudskillere vil mindske vandstrømninger.

Der stilles krav om løbende monitering i det terrænnære grundvand og jord i umiddelbar nærhed af de nedgravede tanke og olieudskillere. For hver bygning stilles der krav om monitering ved nedgravede tanke og olieudskillere. Boringerne føres til maks. 1 m under bund af den installation, der undersøges, dog maks. 6 m under terræn. Boringer, herunder etablering af boringer, skal ske i henhold til kravene i Bekendtgørelse om udførelse og sløjfning af boringer og brønde på land (brøndborerbekendtgørelsen).

Hvis der konstateres forurening i moniteringsprøver, vil der være mulighed for - med jordforureningslovens bestemmelser - at iværksætte tiltag til at fjerne eventuel forurening. Dermed vil monitering af eventuel forurening i vand og jord begrænse risikoen for forurening af grundvand, herunder dybereliggende grundvand, da en forurening vil kunne fjernes før forureningen kan nå at sive fra umættet zone til grundvand.

Vilkår relateret til monitering stilles med baggrund i godkendelsesbekendtgørelsens § 21 stk. 2, der angiver, at der skal fastsættes vilkår om monitering på jord og grundvand på virksomhedens område i forhold til relevante farlige stoffer. Herunder skal der også stilles vilkår om moniteringshyppigheden, rapportering og regelmæssigt vedligehold af de foranstaltninger, der træffes, for at forhindre emissioner til jord og grundvand i forbindelse med boringer mv.

Vilkår 45 og Vilkår 46: Formålet med moniteringsprogrammet er at overvåge, om der over tid sker en udvikling i forureningsniveauet i grundvand og jord. Der er i godkendelsesbekendtgørelsen § 21, stk. 2 fastsat et minimumskrav til målefrekvens på 5 år for grundvand og 10 år for monitering af jord.

Indholdet af forurening i jorden kan variere meget over kort afstand. Derfor skal de nye boringer til monitering udføres så tæt som muligt ved de foregående boringer, for at de kan anvendes til at følge udviklingen over tid.

Vilkår 47: For at vandprøver ved monitering kan sammenlignes, er der stillet krav om, at vandprøver skal analyseres for diesel efter metodeblad M060 – miljøfremmede organiske stoffer i vand" fra Miljøstyrelsens referencelaboratorium for kemiske og mikrobiologiske analyser.

Vilkår 48: For at jordprøver ved monitering kan sammenlignes, er der stillet krav om, at jordprøver skal analyseres for diesel efter metodeblad M047 – olie i jord" fra Miljøstyrelsens referencelaboratorium for kemiske og mikrobiologiske analyser.

##### Spild

Vilkårene stilles ligeledes for at sikre de nødvendige oplysninger og en praktisk proces for den indberetningspligt, som allerede følger af miljøbeskyttelsesloven. I henhold til miljøbeskyttelseslovens § 21 skal ejer eller bruger straks underrette tilsyns-myndigheden, hvis der som følge af virksomhedens aktiviteter konstateres forurening af jord eller undergrund. Desuden skal den, som er ansvarlig for en virksomhed, der kan give anledning til væsentlig forurening eller overhængende fare herfor straks underrette tilsynsmyndigheden om alle relevante aspekter samt straks forhindre yderligere udledning af forurenende stoffer mv. eller afværge den overhængende fare for forurening, jf. miljøbeskyttelseslovens § 71. Dette fastholdes og præciseres ved vilkårene.

Vilkår 49: For at beskytte mod spredning af forurenende stoffer til jord og grundvand, er det sikret med vilkåret, at ethvert spild/udslip straks stoppes og fjernes så forureningen ikke spredes.

Ved spild på befæstet areal skal der, for at mindske spredning af spildet og for at mindske påvirkningstiden af barrieren, ske opsamling hurtigst muligt. Befæstelsen skal umiddelbart efter fjernelse af spildet rengøres effektivt med et miljøvenligt produkt, så barrierens funktion opretholdes.

For at mindske spredning af spildet/udslippet skal der anvendes opsugningsmateriale. Der er derfor krav om, at der forefindes opsugningsmateriale på virksomheden. Vilkåret om, at der skal forefindes opsugningsmateriale og at dette skal bortskaffes som farligt affald, er medtaget, da det fremgår af standardvilkårsbekendtgørelsen, som er anvendt vejledende.

Vilkår 50: For at forebygge forurening og for at sikre håndtering af spild/udslip, skal virksomheden foretage registrering af alle spild/udslip. Spildregistreringen skal foregå i en spildlog, som skal indeholde oplysninger om spildet og oprensningen.

Spildloggen skal være tilgængelig på virksomheden og skal løbende opdateres med henblik på, at tilsynsmyndigheden kan se oplysningerne ved et tilsyn. Ved angivelse af hvad arealet er befæstet med, menes om det er ubefæstet (jord), eller der er befæstelse (SF-sten, asfalt, beton eller lign.). Med korrigerende tiltag menes, hvad der er sat i værk for at forebygge, at der fremover sker spild. Det er Ballerup Kommunes vurdering, at der efter et spild skal fokuseres på de korrigerende handlinger for at forebygge lignende, fremtidige spild.

Vilkår 51: Der er med vilkåret fastsat, at alle spild til befæstet eller ubefæstet areal skal indberettes straks til tilsynsmyndigheden. Indberetningen skal ske straks efter konstatering og senest på førstkommende hverdag efter konstatering, for at tilsynsmyndigheden kan vurdere sagen nærmere.

Senest 1 måned efter spildet skal der skriftligt til tilsynsmyndigheden fremsendes en rapport med angivelse af alle punkter i Vilkår 50.

Indberetning vurderes at være relevant, da virksomheden er beliggende i et område med særlige drikkevandsinteresser. Vilkåret er fastsat med hjemmel i MBL § 71. Indberetningen skal sikre tilsynsmyndighedens mulighed for at vurdere, om der skal meddeles undersøgelses- og evt. oprensningspåbud efter jordforureningsloven ved spild.

Med henblik på at Ballerup Kommune kan efterleve sin tilsynsforpligtigelse, er det nødvendigt, at indberetningen sker straks, for at tilsynsmyndigheden kan vurdere, om de foranstaltninger der er blevet iværksat eller vil blive iværksat for at begrænse skadens omfang er tilstrækkelige i forhold til det spildte produkt, spildets størrelse og kompleksitet.

#### Til- og frakørsel

Der etableres tilkørsel til nødstrømsanlægget fra Industriparken. Den eneste betydende trafik der forudses til nødstrømsanlægget, er leverancer af diesel med tankvogn. I betragtning af at der forventes et årligt forbrug af diesel på ca. 570 tons når datacenteret er fuldt udbygget, hvilket svarer til ca. 20 leverancer af diesel på et år, vurderes støjbelastningen af være ubetydelig. På den baggrund er der ikke fastsat særskilte vilkår relateret til til- og frakørsel.

#### Indberetning/rapportering

Opmærksomheden henledes på, at en række egenkontrolkrav samt drifts- og indretningskrav i bekendtgørelsen om mellemstore fyringsanlæg er direkte bindende for driftsherren. Tilsvarende er en række krav til etablering, drift og vedligehold af tankanlæg direkte bindende for driftsherren, jf. olietankbekendtgørelsen. Der stilles derfor ikke særskilte vilkår i miljøgodkendelsen herom.

Selvom anlægget ikke er omfattet af BAT konklusioner for store fyringsanlæg (LCP), er der i referencedokumentet til LCP i afsnit 3.1.16 beskrevet en række forhold, der dækker ikke-normale driftsforhold ("other than normal operating conditions"), og disse kan bruges som inspiration til krav for driften af nødstrømsanlægget. Det fremgår, at der kan etableres et administrativt system, hvor f.eks. følgende forhold registreres:

etablering af forebyggende vedligeholdelsesplaner;

gennemgang og registrering af emissioner under ikke-normale driftsforhold;

implementering af korrigerende handlinger for at returnere til normal drift;

* periodisk vurdering af de overordnede emissioner under ikke-normal drift (f.eks. hyppighed af hændelser, varighed, kvantifikation eller estimering af emissioner) og implementering af korrigerende handlinger.

Det er Ballerup Kommunes vurdering, at dele af disse oplysninger er relevante for nødstrømsanlægget, jf. godkendelsesbekendtgørelsens bilag 5, punkt 12, og derfor kan indgå som kriterier for fastlæggelse af BAT. Med henvisning til godkendelsesbekendtgørelsens § 24, stk. 3 om fastlæggelse af BAT, er det Ballerup Kommunes vurdering, at ovennævnte punkter i relevant omfang skal indgå i en årlig afrapportering og indberetning til tilsynsmyndigheden, idet oplysningerne kan bidrage til øget dokumentation for anlæggets miljøpåvirkning under ikke-normale driftsforhold. Øget dokumentation kan bidrage til at kvalificere eventuelle tiltag til at mindske miljøbelastningen for ikke-normale driftsforhold.

Der er derfor i Vilkår 52 stillet krav om, at der føres journal over uheld og driftsforstyrrelser, der kan have betydning for miljøet samt hvilke tiltag, der træffes for at forebygge lignende situationer fremadrettet. Vilkåret er med til at sikre en effektiv kontrol og dermed begrænse forureningen fra virksomheden.

Desuden er der i Vilkår 53, Vilkår 54 og Vilkår 55 stillet en række krav til f.eks. resultat af funktionsafprøvning af overvågningssystem til dieseltanke, inspektioner og tæthedsprøvninger (både dagtanke samt nedgravede dieseltanke omfattet af olietankbekendtgørelsen), samt forbrug af råvarer, resultat af CO-overvågningen samt antal driftstimer på generatorer og bygninger.

Det er vigtigt, at virksomheden opbevarer journalerne på en sådan måde, at de umiddelbart kan genfindes både til virksomhedens eget brug og til brug for myndighedens tilsyn. Journaler skal være tilgængelige for tilsynsmyndigheden og opbevares på virksomheden i mindst 5 år, jf. Vilkår 56.

Bilag 1 virksomheder har krav i Godkendelsesbekendtgørelsen om at indberette egenkontrolresultater til tilsynsmyndigheden mindst hvert år. Dele af journalføringerne fremsendes derfor som en årsindberetning til tilsynsmyndigheden, jf. Vilkår 57. Det skal desuden fremgå af vilkår, hvordan og i hvilket omfang virksomheden skal indberette resultaterne til tilsynsmyndigheden. Indberetning skal ske dels for hver generator, dels for hver bygning.

For hver generator skal følgende indberettes:

Liste over samlet driftstid. Driftstiden skal opdeles dels på drift som nødstrømsanlæg dels på drift for test- og vedligeholdelsesaktiviteter.

Driftstimer opgjort som et løbende gennemsnit over tre sammenhængende kalenderår, jf. Vilkår 9.

* Resultat af CO præstationskontrol, jf. Vilkår 18.

For hver bygning:

Liste over samlet driftstid. Driftstiden skal opdeles dels på drift som nødstrømsanlæg dels på drift for test- og vedligeholdelsesaktiviteter.

* Forbruget af diesel.

Rapporten skal være tilsynsmyndigheden i hænde inden 1. marts det efterfølgende kalenderår.

#### Driftsforstyrrelser og uheld

Som beskrevet i afsnit 4.2.2 om Luftforurening er anlægget i normal drift omfattet af test- og vedligeholdelsesaktiviteter, hvor generatorerne er i begrænset drift efter et nærmere defineret vedligeholdelsesprogram.

Kun ved strømudfald i det overordnede elnet kan der forekomme længerevarende drift af anlægget, hvor alle generatorer er i drift samtidig, bortset fra enkelte af de førnævnte aktiviteter. Ud fra historiske data for forsyningssikkerheden forventes drift af alle generatorer samtidig, som følge af udfald på det overordnede elnet, maksimalt at vare 8 timer, måske en gang hver 10. år eller mindre.

Der føres journal over drift af anlægget, herunder om der er tale om test- og vedligeholdelsesaktiviteter eller nøddrift, jf. Vilkår 55.

I situationer med længerevarende drift er den væsentligste driftsforstyrrelse af nødstrømsanlægget, at dieselmotorerne af den ene eller anden grund ikke har optimal forbrænding og at der derfor kan forekomme øget emission. Svigt af brændstofforsyningen til dieselmotorerne vil blot føre til at disse stopper og emissionen dermed ophører.

Uafhængigt af om generatorerne er i drift kan der ved påfyldning af dieseltankene forekomme spild af diesel, ligesom der kan opstå lækager på brændstofforsyningen, enten som følge af korrosion eller som følge af en mekanisk påvirkning. Eventuelle spild skal opsamles straks og indberettes til tilsynsmyndigheden, jf. Vilkår 49 - Vilkår 51.

Der føres desuden journal over uheld og driftsforstyrrelser samt over reparationsarbejder og væsentlige aktiviteter, som kan have betydning miljøet, jf. Vilkår 52. Hvis der registreres uheld eller driftsforstyrrelser skal der redegøres for hvilke tiltag, der er truffet, for at forebygge lignende hændelser fremadrettet.

#### Risiko/forebyggelse af større uheld

I forbindelse med nødstrømsanlægget er der oplagret dieselolie, som er et risikostof i henhold til Risikobekendtgørelsen. Der oplagres ikke andre risikostoffer i forbindelse med nødstrømsanlægget. Det samlede oplag af diesel (960 tons i de nedgravede tanke + 33,6 tons i dagtankene) er mindre end de 2500 tons, som er tærskelmængden for, om oplaget er omfattet af Risikobekendtgørelsen. Denne finder derfor ikke anvendelse.

#### Ophør

Vilkår 58:Vilkåret er fastsat med hjemmel i godkendelsesbekendtgørelsens § 21, nr. 12 og 13. Fristen på 4 uger følger af godkendelsesbekendtgørelsens § 50. Anmeldelsen har til formål at sikre, at processen efter jordforureningslovens kapitel 4b sættes i gang. Efter modtagelse af virksomhedens oplæg til vurdering, meddeler tilsynsmyndigheden påbud om, hvordan vurderingen skal gennemføres, herunder om udførelse af undersøgelser m.m. Virksomheden gøres opmærksom på, at eventuelle andre aktiviteter, der er teknisk og forureningsmæssigt forbundet med bilag 1, også omfattes af dette.

Viser vurderingen, at forureningen udgør en væsentlig risiko for menneskers sundhed eller miljøet, meddeler tilsynsmyndigheden påbud om at gennemføre de nødvendige foranstaltninger for at sikre, at den ikke udgør en sådan risiko.

#### Bedst tilgængelige teknik

BAT konklusioner for store fyringsanlæg (LCP) finder ikke anvendelse på nødstrømsanlægget, idet det enkelte fyringsanlæg (generator) har en indfyret termisk effekt mindre end 15 MW og de enkelte anlæg ikke er forbundet med en fælles skorsten.

Miljøkravene i bekendtgørelse om mellemstore fyringsanlæg (MCP) finder i princippet anvendelse på den enkelte generator, men da der er tale om et nødanlæg er emissionsgrænseværdierne for SO₂, NOX, støv og CO ikke gældende. Ligeledes er reglerne i MCP for støj og luftemissioner ikke gældende, da nødstrømsanlægget er omfattet af punkt 1.1 b) i bilag 1 til Godkendelsesbekendtgørelsen. Hvad angår emissioner er de almindeligt gældende grænseværdier for støj og immissioner derfor gældende.

BAT er derfor vurderet i henhold til bilag 5 i godkendelsesbekendtgørelsen, jf. § 24, stk 3, og bekendtgørelse om mellemstore fyringsanlægs § 81, stk. 2. Der henvises til afsnit 4.2.2 i underafsnittet "Luftforurening" samt "Indberetning/rapportering", hvor forholdet til BAT er vurderet.

Det fremgår bl.a. at der under nøddrift er fastsat en række vilkår, der sikrer, at emissionerne under nøddrift løbende overvåges, registreres og kontrolleres. Formålet er bl.a. at kunne vurdere emissionernes art, virkninger og omfang, samt at vurdere emissionernes samlede risiko for påvirkning af miljøet og begrænse dem til et minimum, jf. godkendelsesbekendtgørelsens krav til BAT, jf. bilag 5 i godkendelsesbekendtgørelsen.

Virksomheden har desuden henvist til, at nedenstående tiltag er BAT idet de er med til at forebygge og begrænse forurening fra nødstrømsanlægget. Tiltagene er fastholdt i vilkår i miljøgodkendelsen:

Nedgravede tanke er udført med dobbeltvæg forsynet med trykovervågning af hulrummet mellem væggene.

Nedgravede tanke har niveauovervågning med automatisk alarm ved højt niveau og automatisk overfyldningssikring.

Brændstofrørledninger er dobbeltvæggede med trykovervågning af hulrummet mellem væggene.

Generatorcontainerne er forsynet med spildbakker der kan opsamle det fulde volumen af smøreolie og glykol som findes i motoren.

Dagtanke ved generatorerne er udført med dobbeltvæg og har niveauovervågning med automatisk alarm ved højt niveau og automatisk overfyldningssikring.

Påfyldningspladserne er udformet med tæt belægning med fald mod et afløb, hvor der er tilslutning til regnvandssystemet gennem en olieudskiller og med mulighed for at indbygge en magasinbrønd.

* I transformerbygningen er der ved hver transformer en spildbakke, som kan indeholde det fulde volumen af transformerolie i transformeren, samt mindst 2 gange dette volumen af hensyn til påsprøjtet slukningsvand ved en eventuel brand.

## Udtalelser/høringssvar

### Udtalelse fra virksomheden

Miljøgodkendelsen har været i høring hos virksomheden, og virksomheden har ikke sendt høringssvar.

# Forholdet til loven

## Lovgrundlag

Der er i afgørelsen anvendt populærnavne for Love og Bekendtgørelser mv. En oversigt over det anvendte lovgrundlag findes i bilag Bilag D.

### Miljøgodkendelsen

Miljøgodkendelse gives i henhold til § 33, stk. 1, i miljøbeskyttelsesloven.

Det er en forudsætning for udnyttelse af godkendelsen, at vilkårene, der er anført i godkendelsen, overholdes straks fra start af drift, herunder i indkøringsperioden.

### Listepunkt

Datacentret er i sig selv ikke omfattet af Godkendelsesbekendtgørelsen og skal derfor som udgangspunkt ikke have en miljøgodkendelse. I daglig drift kører datacenteret uafhængigt af nødstrømsanlægget, ligesom nødstrømsanlægget kan køre uafhængigt af resten af datacenteret. Selve datacenteret skal derfor ikke ses som teknisk eller forureningsmæssigt forbundet med nødstrømsanlægget og det er kun nødstrømsanlægget, der er godkendelsespligtigt.

Nødstrømsanlægget etableres for at kunne drive datacentret i de tilfælde, hvor der er udfald på elnettet. Nødstrømsanlægget er omfattet af Godkendelsesbekendtgørelsen, idet nødstrømsanlægget består af 14 stk. 4,92 MWt nødstrømsgeneratorer pr. bygning. Det samlede antal nødstrømsgeneratorer på virksomheden bringer den samlede indfyrede termiske effekt over 50 MW, hvorfor nødstrømsanlægget bliver omfattet af Godkendelsesbekendtgørelsens bilag 1, punkt 1.1 b) *Forbrænding af brændsel i anlæg med en samlet nominel indfyret termisk effekt på 50 MW, hvor brændslet er andet end kul og/eller orimulsion.*

### Basistilstandsrapport

Ballerup Kommune træffer samtidig med denne afgørelse om miljøgodkendelse afgørelse om, at Interxion A/S ikke skal udarbejde en basistilstandsrapport, idet ingen af de farlige stoffer/blandinger af stoffer, som virksomheden bruger, fremstiller eller frigiver i forbindelse med sin bilag 1 aktiviteten vurderes at kunne medføre risiko for længerevarende påvirkning af jord- og grundvand på virksomhedens areal. Begrundelse for afgørelsen fremgår af afsnit 4.2.2 om Jord og grundvand.

Afgørelsen om basistilstandsrapport kan påklages i forbindelse med klage over denne miljøgodkendelse.

### BAT

BAT konklusioner for store fyringsanlæg finder ikke anvendelse på nødstrømsanlægget, idet det enkelte fyringsanlæg (generator) har en indfyret termisk effekt mindre end 15 MW og de enkelte fyringsanlæg ikke er forbundet med en fælles skorsten.

Miljøkravene i bekendtgørelse om mellemstore fyringsanlæg finder i princippet anvendelse på den enkelte generator, men da der er tale om et nødanlæg er emissionsgrænseværdierne for SO₂, NOX, støv og CO ikke gældende. Nye nødanlæg er jf. MCP beskrevet som anlæg, der er i drift i højst 500 timer om året udregnet som et løbende gennemsnit over en periode på tre år.

Ligeledes er reglerne i bekendtgørelsen om mellemstore fyringsanlæg for støj og luftemissioner ikke gældende, da nødstrømsanlægget er omfattet af punkt 1.1 b) i bilag 1 til Godkendelsesbekendtgørelsen.

Krav til BAT er indarbejdet i denne miljøgodkendelse på baggrund af hjemmel jf. godkendelsesbekendtgørelsens § 24, stk 3, og bekendtgørelse om mellemstore fyringsanlægs § 81, stk. 2.

### Risikobekendtgørelsen

I forbindelse med nødstrømsanlægget er der oplagret dieselolie, som er et risikostof i henhold til Risikobekendtgørelsen. Der oplagres ikke andre risikostoffer i forbindelse med nødstrømsanlægget. Det samlede oplag af diesel (960 tons i de nedgravede tanke + 33,6 tons i dagtankene) er mindre end de 2500 tons, som er tærskelmængden for, om oplaget er omfattet af Risikobekendtgørelsen.

Virksomheden er derfor ikke omfattet af risikobekendtgørelsen.

### Miljøvurderingsloven

Ballerup Kommune har foretaget en screening af anlæggets virkning på miljøet, jf. lovens bilag 6, og der er den 21. august 2020 truffet særskilt afgørelse om, at projektet ikke er omfattet af miljøvurderingspligt (VVM pligt).

Begrundelsen for kommunens afgørelse er sammenfattende, at:

Projektet kan gennemføres i overensstemmelse med plangrundlaget for anlægslokaliteten.

Anlægget i daglig normaldrift (test- og vedligeholdelse af anlægget) forventes at overholde Miljøstyrelsens vejledende grænseværdier.

Luftemissionen fra reel nøddriftssituation efterfølgende uddybes og vurderes, og forventes, at kunne håndteres i miljøgodkendelsen, da lignende anlæg er etableret og miljøgodkendt i Danmark.

Projektet ikke forventes at give anledning til væsentlige gener eller uacceptabel forurening i omgivelserne.

* Projektet ikke forventes at påvirke natur og kultur væsentligt i området, da § 3 beskyttet sø og flagermus er sikret jf. dispensation.

### Habitatbekendtgørelsen

Nærmeste habitatområde er Natura-2000 nr. 139: Øvre Mølleådal, Furesø og Frederiksdal Skov. Området er beliggende ca. 3 km nord for projektområdet.

På baggrund af en væsentlighedsvurdering af projektet er det vurderet, at projektet ikke i sig selv eller i forbindelse med andre planer og projekter kan påvirke et Natura 2000 område væsentligt. Desuden er det vurderet, at projektet ikke kan beskadige eller ødelægge yngle- eller rasteområder i det naturlige udbredelsesområde for bilag IV dyrearter eller ødelægge bilag IV plantearter i alle livsstadier.

## Øvrige gældende godkendelser og påbud

Der foreligger ikke andre miljøgodkendelser eller påbud for virksomheden ud over denne afgørelse.

## Tilsyn med virksomheden

Ballerup Kommune er tilsynsmyndighed for virksomheden jf. Miljøbeskyttelseslovens § 66.

## Offentliggørelse og klagevejledning

Afgørelsen offentliggøres udelukkende digitalt på Ballerup Kommunes hjemmeside. Materialet kan tilgås på [www.ballerup.dk](https://ballerup.dk/).

Offentligheden har adgang til sagens øvrige oplysninger med de begrænsninger, der følger af lovgivningen.

Følgende kan klage over afgørelsen til Miljø- og Fødevareklagenævnet:

afgørelsens adressat

enhver, der har en individuel, væsentlig interesse i sagens udfald

kommunalbestyrelsen

Styrelsen for Patientsikkerhed

landsdækkende foreninger og organisationer i det omfang, de har klageret over den konkrete afgørelse, jf. miljøbeskyttelseslovens §§ 99 og 100

* lokale foreninger og organisationer, der har beskyttelse af natur og miljø eller rekreative interesser som formål, og som har ønsket underretning om afgørelsen

Hvis du ønsker at klage over denne afgørelse, kan du klage til Miljø- og Fødevare-klagenævnet. Du klager via Klageportalen, som du finder et link til på forsiden af www.naevneneshus.dk. Klageportalen ligger på www.borger.dk og www.virk.dk. Du logger på www.borger.dk eller www.virk.dk, ligesom du plejer, typisk med NEM-ID.

Klagen sendes gennem Klageportalen til Ballerup Kommune. En klage er indgivet, når den er tilgængelig for Ballerup Kommune i Klageportalen. Når du klager, skal du betale et gebyr på kr. 900 for private og kr. 1800 for virksomheder og organisationer. Du betaler gebyret med betalingskort i Klageportalen.

Du kan læse mere om gebyrordningen og klage på Miljø- og Fødevareklagenæv-nets hjemmeside (<https://naevneneshus.dk/start-din-klage/miljoe-og-foedevareklagenaevnet/>).

Miljø- og Fødevareklagenævnet skal som udgangspunkt afvise en klage, der kommer uden om Klageportalen, hvis der ikke er særlige grunde til det. Hvis du ønsker at blive fritaget for at bruge Klageportalen, skal du sende en begrundet anmodning til den myndighed, der har truffet afgørelse i sagen. Ballerup Kommune videresender herefter anmodningen til Miljø- og Fødevareklagenævnet, som træffer afgørelse om, hvorvidt din anmodning kan imødekommes.

Klagen skal være modtaget senest den 13. august 2021.

Klage over afgørelsen om basistilstandsrapport:

Ballerup Kommunes afgørelse om basistilstandsrapport kan påklages sammen med klage over afgørelsen om miljøgodkendelse.

Følgende har mulighed for at klage over afgørelsen om basistilstandsrapport til Miljø- og Fødevareklagenævnet:

afgørelsens adressat

enhver, der har en individuel, væsentlig interesse i sagens udfald

kommunalbestyrelsen

* Styrelsen for Patientsikkerhed

Fremgangsmåde og klagefrist fremgår ovenfor.

Dette gælder mens en klage behandles:

Virksomheden vil kunne udnytte afgørelsen om miljøgodkendelse, mens Miljø- og Fødevareklagenævnet behandler en eventuel klage, medmindre nævnet bestemmer noget andet. Udnyttes afgørelsen indebærer dette dog ingen begrænsning for Miljø- og Fødevareklagenævnets mulighed for at ændre eller ophæve afgørelsen om miljøgodkendelse.

Orientering om klage:

Hvis Ballerup Kommune får besked fra Klageportalen om, at der er indgivet en klage over afgørelsen, orienterer Ballerup Kommune virksomheden herom.

Ballerup Kommune orienterer ligeledes virksomheden, hvis Ballerup Kommune modtager en klage over afgørelsen fra en klager, som efter anmodning til Miljø- og Fødevareklagenævnet er blevet fritaget for at klage via Klageportalen.

Herudover orienterer Ballerup Kommune ikke virksomheden.

Søgsmål:

Hvis man ønsker at anlægge et søgsmål om afgørelsen ved domstolene, skal det ske senest 6 måneder efter, at Ballerup Kommune har meddelt afgørelsen dvs. den 3. januar 2022.

## Liste over modtagere af kopi af afgørelsen

Styrelsen for Patientsikkerhed, Tilsyn og rådgivning øst, [trost@stps.dk](mailto:trost@stps.dk)

Danmarks Naturfredningsforening, Masnedøgade 20, 2100 København Ø, [dnballerup-sager@dn.dk](mailto:dnballerup-sager@dn.dk) og [frimann.skov@gmail.com](mailto:frimann.skov@gmail.com)

Dansk Ornitologisk Forening, Vesterbrogade 140, 1620 København V, [ballerup@dof.dk](mailto:ballerup@dof.dk) og [natur@dof.dk](mailto:natur@dof.dk)

Friluftsrådet: [fr@friluftsraadet.dk](mailto:fr@friluftsraadet.dk)

Miljøstyrelsen: [mst@mst.dk](mailto:mst@mst.dk)


* Interxion Danmark ApS: [financedk@interxion.com](mailto:financedk@interxion.com)  
  Torben Billesøe: [torbenb@interxion.com](mailto:torbenb@interxion.com), Karin Thuesen Pedersen katp@cowi.com

Ansøgning om miljøgodkendelse


Kort over virksomhedens beliggenhed i 1:25.000

Virksomhedens omgivelser (temakort)


Kommuneplanrammer:




Lokalplanrammer:



Drikkevandsinteresser og naturområder:



Oversigt over boringer i området



Testprogram for nødgeneratorer

Lovgrundlag – Referenceliste

BAT referencedokument for store fyringsanlæg (LCP). Best Available Techniques (BAT) Reference Document for Large Combustion Plants Industrial Emissions Directive 2010/75/EU (Integrated Pollution Prevention and Control) (2017).

Bekendtgørelse af lov om forurenet jord (jordforureningsloven). LBK nr 282 af 27/03/2017.

Bekendtgørelse af lov om miljøvurdering af planer og programmer og af konkrete projekter (VVM) (miljøvurderingsloven). LBK nr 973 af 25/06/2020.

Bekendtgørelse om affald (affaldsbekendtgørelsen). BEK nr 2159 af 09/12/2020.

Bekendtgørelse om begrænsning af visse luftforurenende emissioner fra store fyringsanlæg (store fyrbekendtgørelsen). BEK nr 2120 af 13/12/2020.

Bekendtgørelse om godkendelse af listevirksomhed (godkendelsesbekendtgørelsen). BEK nr. 1394 af 21/06/2021.

Bekendtgørelse om indretning, etablering og drift af olietanke, rørsystemer og pipelines (olietankbekendtgørelsen). BEK nr 1257 af 27/11/2019.

Bekendtgørelse om miljøkrav for mellemstore fyringsanlæg. BEK nr 1535 af 09/12/2019.

Bekendtgørelse om miljøvurdering af planer og programmer og af konkrete projekter (miljøvurderingsbekendtgørelsen). BEK nr 244 af 22/02/2021.

Bekendtgørelse om standardvilkår i godkendelse af listevirksomhed (standardvilkårsbekendtgørelsen). BEK nr 1537 af 09/12/2019.

Bekendtgørelse om udførelse og sløjfning af boringer og brønde på land (brøndborerbekendtgørelsen). BEK nr 1260 af 28/10/2013.

Europa Kommissionens Directive 98/24/EC - risks related to chemical agents at work.

Europa Kommissionens Directive 2017/164/EU - indicative occupational exposure limit values.

Europa Kommissionens vejledning om basistilstandsrapporter, jf. artikel 22, stk. 2, i direktiv 2010/75/EU om industrielle emissioner (2014/C 136/03)

1. Aktuel tilslutningstilladelse for Interxion er dateret 17. januar 2021. [↑](#footnote-ref-2)
2. <https://mst.dk/luft-stoej/luft/luftforurening-fra-virksomheder/vejledende-udtalelser-om-mellemstore-fyringsanlaeg/10-noedanlaeg/> [↑](#footnote-ref-3)
3. Directive 2017/164/EU - indicative occupational exposure limit values. Direktivet udgør en opdateret liste over vejledende grænseværdier for erhvervsmæssig eksponering i henhold til Rådets direktivt 98/24/EU. [↑](#footnote-ref-4)